text:
Bibilya, ni resume(impine), ntabwo ibintu byose byanditse. Kujya muri Isiraheli bifasha umuntu kumenya n’ibindi bitanditse, hanyuma ibyanditswe iyo wongeye kubisoma uba ubireba neza, ubyumva neza bitewe n’uko wahahagaze. Intego yo kujyana abantu muri iki gihugu ni ukugira ngo bige, basobanukirwe ijambo ry’Imana biruseho, nta bundi bucuruzi bubirimo nk’uko hari abashobora kubirebera muri iyo mboni!
Ku bufatanye na Agakiza corporation Ltd hongeye gutegurwa urugendo rwo gusura igihugu cya Isiraheli nyuma y’imyaka igera muri itatu icyorezo cya COVID 19 gihagaritse ibikorwa bitandukanye birimo n’imigenderanire y’ibihugu na bamukerarugendo muri rusange. Uru rugendo ruteganyijwe kuva ku itariki 5 kugeza kuri 12 Nzeli 2022, abazasura bakazamara yo iminsi 8. Umuyobozi wa Agakiza corporation Ltd Pasiteri HABYARIMANA Desire, mu kiganiro yagiranye na Agakiza TV yasobanuye byinshi kuri uru rugendo.
Pastor Desire asobanura ko kwigira ku bigaragara ari uburyo bwiza kuko haba harimo n’imfashanyigisho ku byo wasomye. Ati” Ubundi iyo umuntu agiye mu rusengero ameze neza adafite ikibazo, ibyo yiga byinjira ku kigero cya 20%, yaba afite stress n’imihangayiko bikinjira ku kigero cya 5%. Hanyuma mu masaha 72, ¾ by’ibyo wize byose uba wabyibagiwe! Uburyo bwiza bugezweho bwo kwiga, iyo ugiye kwiga umeze neza, ukabona imfashanyigisho, ukitoza kubyinjiza mu buzima bwa buri munsi, bynjira hafi ku kigero cya 80%. Niba ugeze ahantu ukavuga ngo hano ni i Nazareti, ni ho Yesu yakuriye warabisomaga muri Bibiliya, nyuma yo kuhagera niwongera kubisoma uzaba ubireba neza, ubyumva neza kubera ko wahahagaze ”
Birasaba iki kujya muri Isiraheli?
Ku bashaka kujya gusura iki gihugu, kwiyandikisha byaratangiye amafaranga asabwa ni amadorari $2700, hafi miliyoni ebyiri na magana inani (2800000) y’ u Rwanda. Aya mafaranga aba akubiyemo ibizafasha usuura mu buryo bukurikira: Harimo Viza, itike, hoteli, amafunguro, imodoka zizamutwara ageze yo, ubwishingizi bw’urugendo, n’ibibanza azasura. Ku bantu bafite umugisha wo kugira ubushobozi bw’amafaranga, kujya kwigira kuri Isiraheli ni ikintu cy’ingenzi!
Kujyana na Agakiza corporation Ltd ni umugisha, indangagaciro y’ubunyangamugayo ni urutirigongo muri uru rugendo!
Pasiteri Desire avuga ko kujya muri Isiraheli bisaba kwitonda, ngo kubera ko hari abagiye bajyayo bakagarukana umutima ukomeretse mu kimbo cyo kuhavana umugisha. Bisaba kuba maso no kujyana n’abizerwa, dore ko ushobora no kuhatakariza ibyo wizeye hakiyongeraho no gucucurwa utwawe, dore ko pasiteri ari n’umutangabuhamya w’ibi kuko mu ngendo yabanje kuhakorera bigeze kumutekera umutwe yamburwa amadorari menshi.
Ibi ni byo byatumye hatekerezwa gushyiraho uburyo bwiza bwuje ubunyangamugayo, abantu bashobora kujya gusura iki gihugu hatarimo ubutekamutwe. Ikindi kintu gikomeye Desire yahishuye, ni uko ngo urebye nabi ushobora kuvayo wazinutswe ibyo wizeraga, yewe ukaba wanahatakariza ubukristo.
Ati: Hari igihe ugira gutya, ukagwa ku Mu-Gide (Uyobora ba mukerarugendo) w’umunyaparestine, agahita akubwira ibikomere batewe n’abisiraheli, ku buryo akwangisha Isiraheli, ukumva koko bararenganye! Abenshi bava hano ni abakristo, hari igihe rero ugwa ku wo muri Judayizime (judaïsme), agahita akubwira ko ubukristo ari ubutekamutwe! Akakubwira ukuntu Yesu hari n’abandi bamurushije imbaraga, ukavayo rwose….] Rero bisaba kwitonda kugira ngo urugendo rukubere umugisha, ugende ugiye gusenga no kwiga ijambo ry’Imana, bityo utahane amakuru y’ukuri.
Ni nde wemerewe kujyana na Agakiza corporation gusura israheli?
Yaba uwakijijwe cyangwa utarakizwa, amahirwe yo kujya gura iki gihugu arangana! Pastor desire abisonura avuga ko “Isiraheli tubemera nk’abantu bazi ubwenge, ni abambere mu bintu byinshi: Mu buvuzi, mu buhinzi, mu ikoranabuhanga, muri byose! Ni igihugu Imana yashyizeho kugira ngo abantu bakigireho. Rero hari abantu benshi bajya yo badakijijwe bagiye kwiga amateka, hari uwo muri abo rero ni byiza ko ajya kwiga nawe twajyana nta kibazo.
Mu bihe byinshi bitandukanye, Agakiza corporation Ltd imaze gutegura ingendo zo gusura igihugu cya Isiraheli. Urwo kuri iyi nshuro ruteganyijwe kuya 5 kugeza kuri 12 Nzeli 2022 ruzaba ari urwa 6. Kwiyandikisha byaratangiye, bikorerwa ku kicaro cya Agakiza Corporation Ltd giherereye mu mujyi wa Kigali, mu karere ka Kicukiro ho mu murenge wa Kagarama ku muhanda 7KK25. Ababyifuza Banahamagara nimero ya terefone igendanwa: +250788422984/+250782213101. Banashobora kandi kutwandikira kuri Email: [email protected]
Reba hano urugendo rw’umugisha twigeze kugirira muri Israel


c: text/html

text:
Abashakanye batekereza iki ku kubwirana cyangwa ntibabwirane umubare w’ibanga wa telefone?
Muri iki gihe ikoranabuhanga rikataje, ni na ko serivisi zirebana no gukoresha telefone ngendanwa mu guhererekanya amafaranga, kuyabitsa no kuyabikuza zizwi nka Mobile Money, zirushaho kwitabirwa n’abatari bake.
Abashakanye (abagabo n’abagore bubatse ingo) bo mu bice bitandukanye byo mu Karere ka Musanze, serivisi za Mobile Money, bazifata nk’uburyo bubabangukira yaba mu kubika, babikuza cyangwa se bahanahana amafaranga.
Mu gushaka kumenya ibyo abantu bavuga, ku kuba umugabo n’umugore bashakanye, babwirana cyangwa ntibabwirane ijambo ry’ibanga buri wese akoresha muri serivisi za Mobile Money, Kigali Today hari abo yegereye, bamwe bayitangariza ko kuba umuntu yabwira mugenzi we bashakanye ijambo ry’ibanga akoresha muri izo serivisi batabikozwa, mu gihe abandi bo bavuga ko ahubwo ari ingenzi gusangira amakuru ya konti ya Mobile Money hagati y’umugabo n’umugore.
Mu bagore Kigali Today yaganiriye na bo, harimo abavuga ko batakimenya uko ingo zabo zihagaze mu birebana no gutunga ifaranga, bitewe n’uko abagabo babo bayabika kuri Mobile Money, bakabahisha ijambo ry’ibanga bakoresha.
Uwitwa Nyiraneza, yagize ati: “Umugabo wanjye duheruka kugirana intonganya mu minsi ishize, kugeza ubwo yagiye muri banki, amafaranga ibihumbi 70 byose twari twarazigamye arayabikuza. Nyuma yaho naje kujyayo ngira ngo mbikuze udufaranga two gukoresha mu rugo, nsanga yayakuyeho ntiyasigaho na rimwe. Mubajije ambwira ko yayimuriye kuri konti ye ya Mobile Money”.
Uwo mugore yongeyeho ati: “Yabikoze kuko azi neza ko ntazi ijambo ry’ibanga rya Mobile Money akoresha. Ubwo rero igihe cyose bimujemo, aragenda akayabikuza, akajya mu byo yishakiye. Ubu iby’imikoreshereze y’amafaranga akorera n’uko ayazigama, sinkimenya iyo biva n’iyo bijya kuko ijambo ry’ibanga akoresha muri telefoni ye yarimpishe. N’ubu amafaranga akorera simenya niba hari ayo azigama cyangwa niba atayazigama”.
Undi mugore witwa Irasubiza, yagize ati: “Njye umugabo wanjye ni umufundi ukorera amafaranga atari munsi y’ibihumbi 4 ku munsi. Gusa sinjya menya imicungire yayo kuko n’iyo mbihingukije ambwira ko ari kuri Mobile Money. Hari nk’igihe tuba twabwiriwe cyangwa twaburaye, nkibaza niba ayo mafaranga ari umutako, nkanatekereza kwinjira muri telefoni ye ngo ndebe niba koko abitseho, ariko kubera ko ijambo ry’ibanga akoresha ntarizi, ngahitamo kubyihorera nkibera muri icyo gihirahiro”.
Bamwe mu bagabo bavuga ko kuba hari abatabwira abo bashakanye ijambo ry’ibanga bakoresha muri serivisi za Mobile money, ngo byaba ahanini biterwa n’imibanire iri hagati yabo.
Singirankabo yagize ati: “Nashatse umugore usesagura amafaranga cyane, agatuza ari uko ifaranga ryose riri mu rugo arikoresheje ibintu uba ubona bitihutirwa. Hari n’igihe byabagaho, havuka ikibazo gitunguranye bisaba ko gikemurwa n’amafaranga, tukaburanirwa nyamara atari uko twari tuyabuze, ahubwo ari uko yayasesaguye”.
Ati “Iyo ni yo mpamvu ntashobora kumubwira umubare w’ibanga nkoresha kuri Momo kuko mba mfite ubwoba ko na yo yambuza amahoro cyangwa akayadukira akayakoresha ibitihutirwa”.
Hari abasanga uyu muco atari uwo gushyigikirwa. Mushimiyimana yagize ati: “Akenshi biraterwa n’icyizere gike abantu bafitanye, no kuba hari ibyo buri umwe aba akekera undi. Njye mbona abantu bakagombye kubirenga, bakabaho bajya inama kuko n’ubundi urwo rugo baba bararwubatse bagamije gushyira hamwe muri byose. Kereka wenda ahari baragiye kubana bemeranyijwe ko buri wese azajya acunga ibye ku giti cye. Naho bibaye atari uko bimeze bakagombye gusangira amakuru yose”.
Yongeraho ati: “Ubwo se ubaye warahishe mugenzi wawe iryo jambo ry’ibanga wagira ikibazo gikomeye nk’urupfu cyangwa impanuka ituma utakaza ubwenge byagenda bite? Ubwo yabwirwa n’iki ko wigeze ugira umutungo ubika ahantu runaka? Ibyo abantu bakwiye kujya babirebaho na byo pe”.
Mu gushaka kumenya icyo abakuze bavuga kuri iyi ngingo, Umusaza w’imyaka 78 y’amavuko witwa Nzayino Gaspard wo mu Murenge wa Muko mu Karere ka Musanze yagize ati: “Iyo mibanire mibi turi kumva iki gihe, ahanini iri gukururwa n’uko hari abashakanye babana mu macenga ya hato na hato, bigateza umwuka mubi hagati yabo bombi, bikagera mu bana babo n’umuryango bakomokamo. Ubundi kuba umuntu yamenya ijambo ry’ibanga mugenzi we akoresha, ntabwo bivuze ko ari umwanya wo kurikoresha mu kuyiba. Kereka wenda abaye amuziho ingeso y’ubujura, gusahura urugo, kutagena uburyo n’igihe nyacyo bakwiye kuba bakoresha amafaranga kandi babigiyeho inama, nibwo habaho kugira amakenga. Ariko ubundi bitari ibyo, abantu bashyize hamwe mu rugo, njye mbona badakwiye kugira ibyo bahishanya hagati yabo”.
Yongera ati: “Ubundi ni uko n’icyizere hagati y’abantu kigenda kiyoyoka. Naho ubundi umugabo n’umugore bakwiye kubana bizeranye, kandi bagaharanira ko icyo bakoze cyose kiganisha mu bizana umwuka mwiza mu muryango aho guhora mu rwikekwe no gushyirana mu rujijo”.
Gusa hari ababona ibi ukundi, aho bemeza ko ngo atari ngombwa ko abantu bajya inama mbere yo gukora buri kantu kose gasaba amafaranga mu rugo.
Umwe muri bo yagize ati: “Njye ibyo kumenya umubare w’ibanga umugabo wanjye akoresha mu bya Mobile Money, sinjya mbyitaho pe. Yagira ibihumbi 30, yagira ibihumbi 40, njye icyo mba nitayeho ni uko ahahira urugo akarihira abana amashuri, akanyambika. Ibyo mba numva bimpagije”.
Hari bamwe mu bagabo, ndetse n’abagore baganiriye na Kigali Today, barimo abashimangira ko kubwirana cyangwa kutabwirana ijambo ry’ibanga rya Mobile Money hagati y’abashakanye, byashingira ku kuntu babanye. Ikindi ngo ni uko hajya habaho gutekereza byimbitse ku nyungu cyangwa igihombo biri mu kuba bayabwirana cyangwa ntibayabwirane.

robotstxt: allowed

filter: keep


text:
‘Haranira Gutera Imbere’: MICT yizihije Umunsi Mpuzamahanga w’Umugore 2018
Uyu munsi Urwego Rwashyiriweho Inkiko Mpanabyaha Mpuzamahanga (MICT) rwizihije Umunsi Mpuzamahanga w’Umugore mu bikorwa binyuranye byabereye ku ishami ryarwo riri Arusha. Mu kuzirikana insanganyamatsiko y’uyu mwaka igira iti ‘Haranira Gutera Imbere’, MICT yifatanyije n’amahanga mu kwizihiza uburenganzira bw’abagore, uburinganire n’ubutabera, hibandwa ku ikurikirana mu nkiko ry’ibikorwa by’urugomo n’ihohotera bishingiye ku gitsina byibasira abagore mu bihe by’intambara.
Mu rwego rwo kwizihiza uwo munsi, MICT yatumiye, ku biro byayo, abanyeshuri bo mu bigo by’amashuri yisumbuye bikurikira: Saint Theresa of the Child Jesus, Saint Joseph Nagarenaro Girls na Peace House. Yari yanatumiye kandi n’abo mu Ishami ry’amategeko rya Kaminuza ya Tumaini University iri Arusha. Ibyo birori byanitabiriwe n’intumwa z’ishami ry’Arusha ry’Ishyirahamwe ry’abanyamategeko b’abagore bo muri Tanzaniya (TAWLA) na bamwe mu bagenerwabikorwa ba Gahunda yo kugira inama abana b’abakobwa b’abangavu bo mu mashuri yisumbuye yo muri Arusha, iterwa inkunga na MICT.
Mu byaranze uwo munsi, hari ibiganiro byatanzwe n’amagambo yavuzwe n’abakozi bakuru ba MICT n’uwari uhagarariye ishyirahamwe ry’abakozi ba MICT basobanura imirimo n’inshingano bya MICT. Abafashe amagambo bashimangiye uruhare rw’ingenzi MICT, Urukiko Mpanabyaha Mpuzamahanga Rwashyiriweho u Rwanda, n’Urukiko Mpanabyaha Mpuzamahanga Rwashyiriweho Icyahoze ari Yugosilaviya byagize mu gushyiraho ubukemuramanza bwinshi ku birebana n’ibyaha byerekeranye n’ibikorwa by’urugomo n’ihotera bishingiye ku gitsina. Ubwo bukemuramanza burimo ibyemezo byahinduye amateka byafashwe n’izo Nkiko, nk’ibyemeje ko icyaha cyo gusambanya ku gahato gishobora gushyirwa mu rwego rw’ibikorwa by’urugaraguro kandi ko ubucakara bushingiye ku gitsina bushobora gufatwa nk’icyaha cyibasiye inyokomuntu. Ibyo byemezo byinjiye mu mateka byafashwe n’izo Nkiko ni bimwe mu biri mu ngamba yagutse kurushaho igamije guharanira ko habaho uburyozwacyaha ku bakoze ibikorwa by’urugomo n’ihohotera bishingiye ku gitsina mu gihe cy’intambara ziba ku isi yose.
Mu birori byo kwizihiza uwo munsi, abari bahagarariye TAWLA batanze ibiganiro ku iyubahirizwa ry’uburinganire bw’abagabo n’abagore n’ibyagezweho muri urwo rwego mu kazi bakora. Nyuma yaho, abitabiriye ibirori bahawe umwanya wo kuzenguruka bareba inyubako za MICT. Muri icyo gikorwa, abakozi ba MICT bari bahari, biteguye gusubiza ibibazo no kungurana ibitekerezo ku byerekeranye n’uburenganzira bw’abagore, haba mu rwego rw’ubutabera mpanabyaha mpuzamahanga cyangwa muri rusange.


text:
Impinduka: Vestine na Dorcas igitaramo cyabo amataliki yahindutse
“Mu matorero yose harimo umugeni” Ese koko Imana yemera amadini yose?
Abantu benshi bakunda kwibaza iki kibazo, ariko hakabaho imvugo ivuga ko muri buri torero harimo umugeni ndetse hari umuhanzi wagize ati “Buri muntu mu itorero abe uwejejwe muri ryo.” Ariko se koko amadini yose Imana irayemera?
Niba se yose avuga Imana imwe kuki atandukanya inyigisho?
Yesu yaravuze ati “munyure mu irembo rifunganye: kuko irembo ari rigari, n’inzira ijyana abantu kurimbuka ari nini, kandi abayinyuramo ni benshi: ariko irembo rifunganye, n’inzira ijya mu bugingo iraruhije, kandi abayinyuramo ni bake Mat 7: 13-14. Dukurikije Ijambo ry’Imana, hariho ubwoko bubiri gusa bw’amadini: ni ukuvuga iry’ukuri n’iry’ikinyoma; irivuga ukuri n’irivuga ibinyoma; irijyana abantu mu bugingo n’irijyana abantu kurimbuka.
Hari abantu batekereza ko amadini yose ashimisha Imana. Imirongo ya Bibiliya ikurikira igaragaza ko ibyo atari ukuri:
“Ubu bwoko bunshimisha iminwa yabo, ariko imitima yabo indi kure; bansengera ubusa, kuko inyigisho bigisha ari amategeko y’abantu” Mariko 7:6 Niba abantu bihandagaza bavuga ko basenga Imana bigisha ibitekerezo byabo bwite aho kwigisha ibyo Bibiliya yigisha, gusenga kwabo ni imfabusa. Ntikwemerwa n’Imana.
Imana ni Umwuka; n’abayisenga bakwiriye kuyisengera mu Mwuka no mu kuri. Gusenga kwacu kugomba kuba guhuje n’ukuri kw’Ijambo ry’Imana.
Imbuto z’Idini ry’Ikinyoma
Ni ubuhe buryo bumwe bwo gutandukanya idini ry’ukuri n’iry’ikinyoma?
Ni gute dushobora kumenya niba idini runaka rishimisha Imana cyangwa ritayishimisha? Yesu yagize ati “igiti cyiza cyose cyera imbuto nziza, ariko igiti kibi cyera imbuto mbi . . . Nuko muzabamenyera ku mbuto zabo.” Mu yandi magambo, niba idini runaka rikomoka ku Mana, rizera imbuto nziza; ariko niba rikomoka kuri Satani, rizera imbuto mbi.
Idini ry’ukuri rituma abayoboke baryo bagirirana urukundo hagati muri bo kandi bakanarugaragariza abandi. Ibyo ni ukubera ko Uwiteka ubwe ari Imana y’urukundo. Yesu yagize ati “ibyo ni byo bose bazabamenyeraho ko muri abigishwa banjye, nimukundana.
Amadini n’Intambara
Ni uruhe ruhare abayobozi b’amadini bagiye bagira mu ntambara?
Idini ry’ikinyoma ryagaragaje imbuto mbi zaryo no mu bundi buryo. Urugero, nubwo Bibiliya ivuga ngo “ukunde mugenzi wawe,” abayobozi b’amadini ku isi hose bagiye bashyigikira kandi bagashoza intambara babigiranye umwete
Ni mu buhe buryo abayobozi b’amadini bihakanye Imana?
Ku isi hose, abayobozi b’amadini bagiye babwiriza urukundo, amahoro no kugira neza, ariko bagiye barangwa n’inzangano, intambara no kutubaha Imana. Bibiliya ibavuga neza uko bari. Igira iti “bavuga yuko bazi Imana, ariko bayihakanisha ibyo bakora.”


text:
Ubumenyi Rusange
Ikarita Y’Isi Ikwiye Kuvugururwa
Hari impamvu ebyiri z’ingenzi zituma tubyemeza: Kuvuka kw’ibirwa no kuzimira kwabyo. Mu Buyapani haherutse kuvuka ikirwa gishya nyuma y’iruka ry’ikirunga kiri munsi y’Inyanja kitwa Fukutoku-Okanoba. Hagati aho hari ibirwa bigiye kuzarengerwa n’amazi kubera kuyenga kw’amazi yibumbiye mu mpera z’Isi, ibyo bita ’Polar Ice Melting.’
U Buyapani ni igihugu kigizwe n’ibirwa 6,852.
Igitangaje ni uko bicyiyongera kubera imiterere yo mu nsi y’inyanja u Buyapani buteretsemo.
Ibirunga biri munsi y’inyanja u Buyapani buteretsemo nibyo bituma ibirwa byabwo bihora bivuka, ibindi bikazimira.
Imitingito niyo yatumye u Buyapani bumera uko bumeze muri iki gihe kandi niyo izagena uko buzaba bumeze ‘ejo hazaza.’
U Buyapani hamwe n’ibindi bihugu biri mu karere buherereyemo, buri mu gice abahanga bita mu Gifaransa Ceinture de Feu, ni ukuvuga agace kabamo ibirunga byinshi kandi biruka kenshi( Volcans Actifs).
Mu gihe gito gishize, abahanga mu mikorere y’ibirunga n’imiterere y’isi babonye ko mu bilometero 1,200 uturutse mu Murwa mukuru w’u Buyapani, Tokyo, havutse ikirwa.
Iki kirwa batarita izina gituranye n’ikindi bita Iwo Jima.
Cyatangiye kugaragara mu mpera z’Icyumweru gishize, hari tariki 13, Kanama, 2021.
Gusa ni ikirwa kikivuka( baby island) kuko gifite akarambararo( diameter) ka Kilometero imwe.
Abahanga bandika mu kinyamakuru kitwa IFL Science bavuga ko kiriya kirwa kigikura kuko n’ikirunga cyatumye kivuka, nacyo kigikora.
Kiriya kirwa nigikura neza kizatuma ubuso bw’u Buyapani bwiyongera kuko gishobora kuzasatira ikindi kitwa kitwa Ogasawara.
Imiterere y’u Buyapani iratangaje…
Uretse kuba bufite ibirwa byinshi kandi bivuka kenshi, muri ibyo birwa hari byinshi bizimira bitamaze imyaka 100.
Ibyinshi mu birwa byemejwe ko byavutse muri kiriya gihugu, hari hagati y’imyaka ya 1904, 1914 na 1986, ntibyarambye kuko ibirunga byarutse bikabisenya cyangwa bikabiremamo ibindi bishya.
Ndetse hari n’ikirwa kitamaze amezi arenze abiri kikiriho.
Gusa hari ibindi byavutse birakura ubu byabaye ubukombe urugero ni ikirwa kitwa Nishino Shima.
Ikindi gituma u Buyapani buba igihugu gitangaje ni abagituye.
Nicyo gihugu gifite abantu baramba kurusha abandi ku isi kandi nicyo gihugu gifite abaturage bavuga ururimi rutuma badasohora amatembabuzi menshi( aturuka ku macandwe).
Kudasohora amatembabuzi aturuka ku macandwe biri mu byafashije Abayapani kutanduzanya COVID-19 ari benshi nk’uko byagenze mu bindi bihugu bya Aziya bituranye nabwo.
Bazwi ho kandi gufungura amafunguro akize kuri proteins zitangwa n’amafi.
Ntibakunze kubyibuha cyane kandi umubano w’Abayapani utuma abageze mu zabukuru babo basaza neza kuko baba bumva bagikunzwe.
Ikarita Y’Isi yatangiye gushushanywa n’Abagereki ba Mbere ya Yezu Kristu…
Abagereki ba cyera nibo batangiye gushushanya imiterere y’isi.
Uwabikoze bwa mbere ni uwitwaga Anaximander, wayishushanyije avuga ko yiburungushuye.
Hari mu Kinyejana cya gatandatu mbere ya Yezu Kristu.
Nyuma ye abandi Bagereki barushijeho kuyivugurura ndetse abayishushanyije bwa mbere mu buryo busa n’uko yemewe muri iki gihe ni
Eratosthenes na Ptolomey wayishushanyije akanayiha imirongo mbariro miganda( longitudes) n’imirongo mbariro( latitudes).
Abandi bagiye bayinonosora kandi biracyakomeje kuko imiterere y’isi ihora ihinduka.


text:
Mu Rwanda
Kubaka Ibyumba By’Amashuri Byarahagaze, Mudasobwa Nshya Zipfa Ubusa…REB Irashyirwa Mu Majwi
Mu rwego rwo kuzamura ireme ry’uburezi nk’imwe mu nkingi z’iterambere rirambye, Leta y’u Rwanda yatangije gahunda yo kubaka ibyumba by’amashuri mu rwego rwo kugabanya ubucucike. Icyakora ibyumba 847 n’ubwiherero bw’amashuri bugera ku 1041 ntibyubatswe nk’uko byari byarateganyijwe.
Impamvu z’uku guhagarara zivugwa mu bika bigize Raporo y’Umugenzuzi mukuru w’Imari ya Leta Taarifa ifitiye Kopi.
Gahunda yo kubaka ibyumba by’amashuri yiswe Rwanda Quality Basic Education Project.
Umugambi wari uko umubare w’ubucucike bw’abanyeshuri mu cyumba cy’ishuri uba utarengeje abanyeshuri 46.
Uturere twagaragayemo ubucucike bwinshi bw’abanyeshuri kurusha utundi ni Gatsibo, Gicumbi, Gisagara, Kirehe, Musanze, Ngoma, Ngororero, Nyanza, Nyaruguru, Rusizi na Rutsiro.
Impamvu yari uko muri utwo turere ibyumba by’amashuri byari bike, bityo Leta isanga umuti urambye ari ukubaka ibyumba bihagije, abana bakiga bisanzuye, mwarimu agashobora kubakurikirana neza.
Imirimo yo kubaka ibyumba yaje guhagarara…
Taliki 07, Nyakanga, 2020 Minisiteri y’uburezi n’abafatanyabikorwa bayo yasinyanye amasezerano n’uturere, akaba yari akubiyemo uko imirimo yo kubaka ibyumba by’amashuri muri two yagombaga gukorwa.
Ni amasezerano yiswe MINEDUC/RQBEP/ Districts Implementation Agreement for the Construction of Classrooms and Latrines.
Yari ayo mu kiciro cya kabiri cyo gushyira mu bikorwa ya gahunda ya Minisiteri y’uburezi ibicishije muri REB yiswe Rwanda Quality Basic Education Project.
Amafaranga yari bushyirwe muri uyu mushinga yose yanganaga na Frw 62,620,931,120.
Igice cya mbere cy’ishyirwa mu bikorwa ry’uyu mushinga cyagombaga kumara amezi atanu, nyuma hagakorwa isuzuma ry’uko byagenze mbere y’uko hagira ikindi gikorwa.
Icyakora muri iryo suzuma hari ibintu bidafututse byagaragaye:
Mu mujyi wa Kigali bagize batya bahagarika kubaka ibyumba by’amashuri kandi bari baramaze guhabwa Frw 6,379,820,184 yo kubaka ibyumba by’amashuri n’imisarane, imirimo yo kubyubaka ikaba yaragombaga kumara amezi atanu.
Ni amezi yabazwe nyuma y’isinywa rya ya masezerano twavuze haruguru hagati ya MINEDUC/REB ndetse n’Uturere n’Umujyi wa Kigali.
Imirimo ya buriya bwubatsi yagombaga kurangira Taliki 07, Ukuboza, 2020.
Taliki 21, Nzeri, 2021 hongerewe igihe cyo kubaka no kurangiza biriya byumba, icyo gihe kikaba cyaragombaga gutangira taliki 28, Nzeri, 2021 kugeza taliki 28, Gashyantare, 2022.
Uko byari byaranditswe si ko byagenze kuko ubugenzuzi bwakozwe taliki 26, Ugushyingo, 2021( ni ukuvuga ko haburaga amezi atatu ngo igihe cyumvikanyweho kigere) bwasanze kubaka ibyumba by’amashuri mu Mirenge ya Kanombe na Masaka mu Karere ka Kicukiro BYARAHAGAZE!
Byahise bitanga isura y’uko kubaka no kuzuza biriya byumba bitazuzurira ku italiki yagenwe kandi ibi bikaza byiyongeraga ku ngingo y’uko uteranyije igihe kubaka biriya byumba byatangiriye, ubona ko byagize ubukererwe bw’igihe kingana n’umwaka.
No mu Ntara ni uko byagenze…
Ibiro by’Umugenzuzi mukuru w’Imari ya Leta byasanze no mu Turere 16 twagombaga kubakwamo biriya byumba n’aho harabaye ubukererwe bukomeye.
Hagati y’Italiki 26, Ugushyingo n’Italiki 10, Ukuboza, 2021 abagenzuri b’uru rwego basuye amashuri yo mu Turere twavuze haruguru kugira ngo barebe aho kubaka ibyumba n’ubwiherero bigenewe abanyeshuri byari bigeze.
Basanze ibyumba 847 n’ubwiherero 1,041 byagombaga kubakwa mu bigo 75 by’amashuri bitarubatswe ngo byuzure.
Byagombaga kuba byaruzuye mu Ugushyingo, 2021.
Uturere twagombaga kubakwamo biriya byumba ni Rulindo, Burera, Musanze, Gicumbi, Bugesera, Ngoma, Kirehe, Nyagatare, Rwamagana, Huye, Muhanga, Kamonyi, Nyamagabe, Ruhango, Karongi na Rusizi.
Imirimo basanze itaruzura yari irimo iyo gushyiraho amatara, gutunganya imiyoboro ituma amazi atangiza fondasiyo, gushyiraho sima hasi, ibyo bita pavoma( pavement) gusiga irangi n’ibindi.
Ikirenze kuri ibi, ni uko ubwo bagenzuraga bageze ku mashantsiye ntibahasanga umukozi n’umwe.
Ibi byaberetse ko imirimo yo kubaka igomba kuba yarahagaze mbere y’uko bahagera!
Babajije abashinzwe uburezi mu Turere bababwira ko guhagarara kubaka bwatewe n’uko sima yashize ntihagurwa indi.
Mu bugenzuzi bwabo, baje gusanga n’amashuri yari yarubatswe bigaragara ko yarangiye, yari yarasondetswe!
Ibyumba 310 n’imisarane 407 nibyo byari byaruzuye mu mu kiciro cya kabiri cy’umushinga Rwanda Quality Education Project ariko nabyo hari ibyo byaburaga.
Ibyumba byari bisondetse, inzugi zimwe zarakutse, amatafari amwe avamo n’ibibaho byo kwandikaho bitubatse neza.
Ibi byagaragaye mu Turere icumi ari two Rubavu, Ruhango,
Nyamagabe, Muhanga, Kamonyi, Huye, Musanze, Gicumbi, Nyamagabe na Burera.
Indi nenge mu mushinga Rwanda Quality Basic Education
Taliki 01, Kanama, 2019 Guverinoma y’u Rwanda yasinyanye amasezerano n’Ikigo kitwa International Development Association agamije gufasha u Rwanda guha abarimu n’abandi bakora mu rwego rw’uburezi ubumenyi bwisumbuye mu kazi kabo.
Ni umushinga bise ‘Rwanda Quality Basic Education for Human Capacity Development”.
Minisiteri y’uburezi na REB nibo bagombaga gukurikirana ishyirwa mu bikorwa ryawo.
Intego yari iyo kuzamura ubumenyi bw’abarimu mu byo bigisha kandi abana bagashyirirwaho gahunda zituma bakunda ishuri, ntibarivemo.
Nibyo bita mu Cyongereza ‘Student Retention.’
Amafaranga $ 18,416,476 niyo yari agenewe uyu mushinga, ndetse yashyizwe kuri Konti yari igenewe uyu mushinga yari iri muri Banki Nkuru y’u Rwanda.
Taliki 30, Kamena, 2021, ubwo abagenzuzi b’Imari ya Leta bajyaga kureba uko washyizwe mu bikorwa batunguwe no gusanga REB yarakoreshe 21% bya ya madolari yose yahawe.
Bivuze ko REB yari igifite kuri Konti yagenewe uriya mushinga $13,968,370,102 angana na 79 % yari atarakoreshwa.
Ibi rero abagenzuzi b’imari ya Leta basanga bidakwiye kuko iyo amafaranga yagenewe ikintu atari cyo akoreshejwe cyangwa se ntakoreshwe ku kigero cyameranyijweho, biba bivuze ko yahawe abatayakwiye cyangwa se ko bayakoresheje ibyo batayakiye.
Uko byaba byaragenze kose ariko, ikibazo gikomeye ni uko intego yo gufasha abarimu n’abanyeshuri gukora neza kugira ngo bamwe bigishe bafite ibisabwa byose abandi nabo bige baguwe neza, itagezweho nk’uko yateguwe.
Gahunda ya Smart Classrooms:
Guverinoma y’u Rwanda yatanze Frw 6,749,343,736 muri gahunda ‘Smart classrooms.’
Ni gahunda yo gufasha abarimu n’abanyeshuri kwigishiriza no kwigira mu byumba by’amashuri bifite ikoranabuhanga ryifashisha mudasobwa na murandasi.
Mu isuzuma ry’uburyo iyi gahunda yashyizwe mu bikorwa, abakozi b’Urwego rw’umugenzuzi mukuru w’imari ya Leta basanze hari ibitarakozwe kandi byari byarateguwe.
Ikurikiranabikorwa ry’uyu mushinga ryakoranywe ubunebwe n’ubuswa.
Ikigo cy’igihugu gishinzwe iterambere ry’uburezi, REB, nticyagenzuye kandi ngo kibe umuhuzabikorwa mwiza mu ishyirwa mu bikorwa by’uyu mushinga.
Kugira ngo ukorwe neza, byasabaga abakozi ba REB gushyiraho imirongo yanditse yerekana uko bizakorwa, icyiciro ku kindi, ariko abagenzuzi b’imari ya Leta siko babisanze.
REB yagombaga no gusobanura uruhare ibigo nka RISA n’Uturere byagombaga kugira mu ishyirwa mu bikorwa by’uriya mushinga kugira ngo hatazamo kugongana no gusenya ibyo bamwe bubatse kubera kutamenya imbibi buri wese agomba gukoreramo.
Ubu bugenzuzi budafite umurongo bwatumye hari ibigo byohererejwe mudasobwa kandi bitarubatse ibindi bikorwa remezo bizatuma izo mudasobwa zikora neza.
Bashingiye ku mpagararizi bafashe, basanze mu bigo 57, ibigera kuri 55 byarahawe mudasobwa ariko ziza zisanga nta bindi bikoresho bizatuma izi mashini zikora bihari.
Uyu ni umubare ungana na 96.5%.
Basanze hari ibigo by’amashuri bitatu byahawe mudasobwa 100 na ‘projectors’ ebyiri( buri kigo) kandi, ikibabaje, buri kigo cyari gifite icyumba kimwe cyagenewe kwigishirizamo ikoranabuhanga gifite ubushobozi bwo kwakira abanyeshuri 50 gusa kandi kigakoresha ‘projector imwe.’
Hari n’ibigo byahawe mudasobwa ariko bidafite murandasi, mudasobwa zikomeza kuba mu makarito zajemo aho kugira ngo zikoreshwe icyo zaguriwe.
Ibigo bitandatu byahawe mudasobwa zigendanwa( laptops) 339 na projectors esheshatu ngo zizakoreshwe muri byumba by’ikoranabuhanga ariko ntizakoreshwa kubera ko nta murandasi ibyo bigo byagiraga.
Abayobozi b’ibigo bakererewe gushyira murandasi mu byumba by’amashuri ku kigero kingana n’iminsi 601 ni ukuvuga igihe kigera ku myaka ibiri uhereye igihe mudasobwa na projectors zagereye muri biriya bigo( hari muri Nzeri, 2021).
Hari n’ibigo 28 byahawe mudasobwa 384 zifite ibibazo k’uburyo abagenzuzi b’umutungo n’imari bya Leta bageze muri biriya bagasanga zidakora kubera ko zapfuye.
Ikindi cyagaragaye ko kitagenze neza mu ishyirwa mu bikorwa by’umushinga wari ugamije kuzamura ireme ry’uburezi ni uko abarimu 720 bo mu bigo 57 byafashwe nk’impagararizi bisanzwe bikoresha abarimu bose hamwe bagera ku 1046 basanze batazi iyo iby’ikoranabuhanga biva n’iyo bijya.
Uyu mubare ungana na 69% by’abahuguwe bose mu gihe abangana 31% ari bo wavuga ko hari icyo babiziho.
Mu gihe umugambi wo gushyira ibyuma by’ikoranabuhanga mu mashuri wari ugamije kuzaba 100% , igenzura ryasanze warakozwe ku gipimo cya 48% gusa.
Mu Ukwakira, 2021, amashuri 850 mu mashuri 1,764 niyo yari yarashyizwemo gahunda ya Smart Classrooms gusa.
REB yaguze ibikoresho bya Frw 170, 254,375 bisazira mu makarito…
Ubusanzwe abarimu bagira inyandiko yuzuzwa n’abanyeshuri igenewe kwerekana ibyo bumvise n’ibyo batumvise mu isomo runaka kugira ngo hazabeho gukosora mu masomo ataha ibitaragenze neza.
Intego iba ari uko umunyeshuri ahabwa amasomo neza kandi akayumva.
Haba hirindwa ko mwarimu yaha umunyeshuri irindi somo kandi atumvise iryaribanjirije.
Ikigo cy’igihugu cy’uburezi, REB, taliki 30, Kamena, 2021 cyaguze ziriya nyandiko zifunze mu makarito, zigurwa Frw 170,254,375.
Zagombaga kuzafasha mu gusuzuma niba abana barumvise amasomo y’ikoranabuhanga bagombaga guhererwa muri smart classrooms.
Abagenzuzi b’Imari ya Leta baje gusanga ziriya nyandiko zikibereye mu makarito zajemo.
Impamvu ni uko abarimu batari baratojwe uko ziriya nyandiko zikoreshwa bityo bihombya Leta yaguze ibikoresho bitazagira icyo bitanga ho umusaruro.
Muri Karongi naho REB yahaye mudasobwa 150 zo mu bwoko bwa POSITIVO ikigo cy’amashuri kitwa GS Rwimpiri.
Izi mudasobwa zifite agaciro ka Frw 41,784,000 ntizigeze zikoreshwa.
Hari undi mushinga u Rwanda rwari rwiyemeje gukorana na Koreya y’Epfo wiswe CADIE Project, impande zombi zashyizeho umukono talili 07, Ukuboza, 2017.
Bawise Capacity Development for ICT in Education (CADIE).
Wari ugenewe $7,000,000( ni ukuvuga miliyari zirindwi z’amafaranga y’u Rwanda).
Leta y’u Rwanda yari ihagarariwe na Rwanda Basic Education Board (REB).
Icyakora ku mubare wa $ 2,810,241 zahawe REB ngo izishyire mu mushinga CADIE, amafaranga angana na $ 1,374,748.48 (48.9%) niyo yonyine yakoreshejwe andi arasigara.
Aya yasigaye ariko ntiyagombaga gusigara ahubwo yari bufashe mu kubaka ibigo by’ikoranabuhanga mu mashuri bigafasha abanyeshuri guteza imbere imyigire yabo.
Ibigo by’icyitegererezo mu by’ikoranabuhanga 27 nibyo byonyine byubatswe biruzura mu gihe ibindi 33 byari bicyubakwa ubwo abagenzuzi basuzumaga uko umushinga CADIE washyizwe mu bikorwa.
Hari mu Ukwakira, 2021.
Mu rwego rw’uburezi kandi, byagaragaye ko ibura ry’ibitabo bihagije ari ikibazo Leta yagerageje gucyemura ariko amafaranga yabigenewe akaburirwa irengero.
Imyigishirize iboneye itegeka ko umwarimu n’umunyeshuri, buri wese, aba afite igitabo cye cy’isomo riri kwigishwa.
Kuri iyi ngingo, ikibabaje ni uko abagenzuzi basanze hari ibigo by’amashuri abanza bitagiraga igitabo na kimwe cy’Ikinyarwanda.
Ni ikibazo cyagaragaye mu mashuri abanza yo muri Gicumbi, Gisagara, Kirehe, Musanze, Ngoma, Ngororero, Nyanza na Rusizi.
Si ibitabo by’Ikinyarwanda byaburaga gusa ahubwo n’iby’Icyongereza n’iby’Imibare ni uko!
Ikindi ni uko n’aho ibitabo byari bihari wangaga ari bicye, abana babisaranganya.
Iyi ni imigirire idindiza imyigire n’imyigishirize iboneye bityo ireme ry’uburezi ntiboneke.
Ubwanditsi bwa Taarifa buzakomeza kugeza ku basomyi bayo ibyagaragaye mu bigo bya Leta byasanzwemo imikorere iyihombya…


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ingeso zikwiriye kuranga umugore uzashaka
Umusore nashake uwo kumuhagarara iruhande ubasha kumufasha imitwaro yo mu bugingo, ufite kureshya kuzamwongerera ubupfura n’ubutungane, kandi uzamunezeresha urukundo rwe.IZI2 9.3
“Umugore witonda umuhabwa n’Uwiteka.” “Umutima w’umugabo we uhora umwiringira. Ahora amugirira neza, ntabwo amugirira nabi, igihe cyose akiriho. “Abumbuza akanwa ke ubwenge; kandi itegeko ry’ururimi rwe riva ku rukundo. Amenya neza imico yo mu rugo rwe; kandi ntabwo arya ibyokurya by’ubute. Abana barahaguruka bakamwita Nyiramugisha; n’umugabo we nawe aramushima, ati: ‘Abagore benshi bagenza neza; ariko weho urabarusha bose.” Ubonye bene uwo mugore, aba abonye umufasha mwiza, akaba agize umugisha ahawe n’Uwiteka.”IZI2 9.4
Ngibi ibintu bikwiriye kuzirikanwa: Mbese uwo ushyingiwe azazana umunezero mu rugo? Mbese arazigama, cyangwa namara gushyingirwa azaya ibyo yungutse byose, atange ibyawe byose kubwo kwinezeza mu bitagira umumaro, no kwikunda ku buranga? Mbese ingeso ze ziratunganye muri ibyo? Hari ikintu yishingikirijeho? . . .Nzi yuko ubwenge bw’umugabo nibumara kujijishwa n’urukundo n’ibitekerezo byo gushyingirwa, ibi bibazo bizamushiramo bise naho bitagize icyo bimaze. Ariko ibi bintu bikwiriye kuzirikanwa neza, kuko bifite icyo bizakumarira mu bugingo bwawe buri imbere.IZI2 9.5
Mu gihe uhitamo umugore, wige ingeso ze. Mbese aho azaba umuntu wihangana kandi w’umunyamuhati? Aho ntazagirira nyoko na so ibambe rike mu gihe bazaba bakeneye umuhungu ufite imbaraga wo kubunganira? Mbese ntazamuganza akamuca kuri bene wabo ari ugushaka ko akurikiza inama ze no kumukundwakaza maze akareka se na nyina, nk’aho babonye umukobwa ubakunda ahubwo bakazimiza n’umuhungu wabo?IZI2 10.1


text:
Inyigisho yo ku wa mbere w’icyumweru cya gatanu cya Pasika
Ku ya 19 Gicurasi 2014
« Haguruka uhagarare wemye ! » (Intu 14, 5-18)
Ayo ni amagambo Pawulo yabwiye umuntu waremaye ibirenge akamukiza. Icyo gitangaza cyabereye ahitwa i Listitiri muri Likawoniya (muri iki gihe ni mu gihugu cya Turkiya). Pawulo na Barinaba bari bahunze ibitotezo bageze muri uwo mugi babona batagomba kwicara ubusa. Batangira kwamamaza Inkuru Nziza muri icyo gihugu cyari gituwe n’abapagani basengaga ibigirwamana kubera kutamenya Imana y’ukuri. Pawulo ntibyamworoheye kuyibamenyesha kubera imyumvire yabo n’uko bemeraga kandi bagasenga ibigirwamana. Turebe uko Pawulo yakijije umuntu wamugaye n’uko abanyamahanga babyakiriye.
-
Abari bahari
-
Umuntu waremaye ibirenge
Ntibatubwira izina rye. Ashobora kuba njyewe cyangwa wowe. Natwe dushobora kuba dufite ubumuga butubuza kwisanzura. Ubwo bumuga yarabuvukanye. Ntiyigeze atambuka. Pawulo ahageze agatangira kwigisha yamuteze amatwi. Afite ukwemera ku buryo bigaragarira Pawulo. Ku itegeko rya Pawulo, arabaduka agende kandi atari yarigeze atambuka na rimwe.
-
Pawulo na Barinaba
Ari kumwe na Barinaba. Arigisha Inkuru Nziza. Arabona ko uriya muntu afite ukwemera guhagije kugira ngo akire. Aramubwira mu ijwi riranguruye ati « Haguruka uhagarare wemye ». Icyo gitangaza kiratuma abaturage b’icyo gihugu bakeka ko ari imana zabagendereye mu ishusho y’abantu. Pawulo na Barinaba ntibumva ururimi rw’abo bapagani.Baratungurwa n’uko umuherezabitambo na rubanda bagiye kubatura igitambo. Barashishimura imyambaro yabo, basobanurire rubanda ko atari imana ahubwo ari bantu.
-
Umuherezabitambo w’ikigirwamana Zewusi na rubanda
Baratega amatwi inyigisho za Pawulo. Barabona igitangaza Pawulo akoze. Kubera kudasobanukirwa barakeka ko ari imana zabagendereye. Baratera hejuru bavuga mu rurimi rwabo kavukire bati « Imana zisa n’abantu zaje muri twe ». Barinaba baramwita Zewusi, ikigirwamana cy’Abagereki, naho Pawulo bamwite Hermesi umuvugizi wa Zewusi. Umuherezabitambo wa Zewusi muri uwo mugi, amaze kubona igitangaza Pawulo akoze, arazana ibimasa bitatse indabo abishyire imbere y’irembo. Arashaka ko we na rubanda batura igitambo Pawulo na Barinaba. Amagambo ya Pawulo aratuma batuza ariko bigoranye, bityo bareke kubatura igitambo nk’uko bari babigambiriye.
-
Uko byagenze
Pawulo na Barinaba bari muri Ikoniyo. Kubera ko abanyamahanga n’abayahudi bashakaga kubicisha amabuye, bahungira mu migi ya Listri na Deribe yo muri Likawoniya, no mu turere tutikikije. Ntibicaye ubusa, ahubwo bakomeje kwamamaza Inkuru Nziza. Aho i Listri bafite ururimi rwabo n’imyemerere yabo. Basenga ibigirwamana byinshi.
Pawulo ahageze, akiza umuntu wari wararemaye wari ufite ukwemera.
Icyakora burya igitangaza ubwacyo, hari ubwo kitumvikana neza, kigasaba gukurikirwa n’inyigisho. Niko byagenze. Abaturage b’i Listri ntibasobanukiwe n’iki gitangaza, bacyumva ku buryo bwabo. Bashingiye ku migani ya kera, bakeka ko ari imana zabagendereye. Hari umugani wavugaga ko ibigirwamana by’Abagereki Zewusi na Herimesi baje ku isi biyoberanyije mu masura y’abantu, bagenda bakomanga ku ngo babura ubakira. Keretse urugo rw’abaturage bakuze Filemoni na Bocisi. Umudugudu utarabamenye ngo ubakire urengerwa n’amazi, abaturage bararohama.
Uyu mugani uradufasha gusobanukirwa impamvu aba baturage bafata intumwa nk’imana zabagendereye mu ishusho ry’abantu. Biteguye kuzakira bazitura igitambo. Umutambagiro w’abaje gutura igitambo uratuma Pawulo na Barinaba basobanukirwa kuko batumvaga ururimi rwo muri icyo gihugu. Pawulo na Barinaba barashishimura imyambaro yabo nk’ikimenyetso cyo kwamagana ubutukamana. Arabasobanurira Imana y’ukuri n’umugambi wayo.
-
Zimwe mu nyigisho twakuramo
-
« Haguruka »
Bavandimwe,
Natwe Yezu arashaka kudukiza. Azi uburwayi bwacu akatwoherereza intumwa ngo zidukize. Ntitunangire umutima wacu. Uyu munsi nitwe Yezu abwira ati “Reka kugenda wububa. Haguruka uhagarare wemye”. Bavandimwe, turakomeza guhimbaza iyobera rya Pasika. Kristu yarazutse ni muzima ari kumwe natwe. Arashaka kutuzura natwe. Arashaka kutuvana mu gahinda kugira ngo adusendereze ibyishimo, arashaka kutuvana mu cyunamo, akadutegurira ibirori, aratuvana mu mwijima, atujyana mu rumuri, aratuvana mu rupfu atujyana mu buzima.
Ririya jambo “haguruka” niryo bakoresha bavuga izuka. Natwe Yezu arashaka kuduhagurutsa mu byaha twarambarayemo, mu gahinda, mu ngeso mbi, mu mashyari n’ibindi Sekibi adahwema kudushuskisha. Yezu arashaka ko duhaguruka tugakomeza urugendo mu mahoro no mu byishimo tumwizeye. Tumwemerere atwigishe kandi adukirishe amasakramentu muri Kiliziya ye.
-
Gusobanukirwa n’ibimenyetso Kiliziya ikoresha mu kudutagatifuza
Kudasobanukirwa n’amasakramentu n’imihango ya Kiliziya bishobora kuba inzitizi mu bukristu bwacu. Hari ibimenetso byinshi Kiliziya ikoresha mu kudutagatiifuza : amazi, amavuta, ububani, amabara y’imyambaro n’imitako ya Liturujiya, urumuri, inzogera n’ibindi. Hari imihango myinshi ikorwa mu kiliziya mu gutagatifuza abakristu.
Ni ngombwa ko ababishinzwe bahora basobanurira abakristu, ntibakeke ko abantu bose babyumva, ntawe utabizi. Naho ubundi biba bya bindi byo « kurangiza umuhango » ntibishinge imizi ngo umuntu ahinduke by’ukuri bityo yere imbuto nziza kandi nyinshi mu buzima bwa buri munsi. Gusobanukirwa bifasha kurenga ubukristu bw’umuhango tukagirana igihango na Yezu Kristu.
-
Nimwigizeyo ayo manjwe
Pawulo abwira rubanda ati « Inkuru Nziza tubamenyesha, irabasaba ko mwigizayo ayo manjwe, ngo mugarukire Imana Nzima yaremye ijuru n’isi, inyanja n’ibiyirimo byose. » Natwe twakwisuzuma tukareba « amanjwe » ari mu buzima bwacu tukayigizayo tumurikiwe n’Inkuru Nziza twigishwa kandi tuyobowe na Roho Mutagatifu. Nta kuvanga amasaka n’amasakramentu.
Tukomeze kuryoherwa n’Ijambo ry’Imana n’ibindi byiza Umubyeyi wacu Kiliziya adutungisha.
Padiri Alexandre UWIZEYE


text:
Building resilience for your small business through challenging times
As Rwanda faces an uptick in COVID-19 infections and the government mandates new measures aimed at preventing a third wave, the SME Response Clinic wants to take a moment to recognize the challenges you face as a small business owner. Entrepreneurs like you have come so far in navigating the unchartered waters of a truly unprecedented health and economic crisis, but new developments indicate that there is further yet to go.
Micro-, small- and medium-enterprises (MSMEs) make up 97% of businesses in the country, contributing to 55% of total GDP and employing over 40% of Rwanda’s population (Microsave Report, 2017). The start and stop of operations for many if not most businesses over the past year and a half has had a tremendous impact on the economy but also importantly on the financial health of individual entrepreneurs like you and, importantly, your families. In addition to and often caused by the significant negative economic impact resulting from the pandemic, we are all struggling with challenges that affect our wellbeing. Increased levels of stress and anxiety make our day-to-day even tougher. Studies of entrepreneurs in Rwanda (as well as globally) undertaken in recent months indicate that business owners are facing high levels of anxiety caused by uncertainty about the future.
This uncertainty is not surprising as you work to navigate new and rapidly evolving regulations, make changes to your business operations to work to stay afloat, and manage relationships with your suppliers and customers remotely rather than face-to-face. You do all of this while working to ensure your families are healthy and safe.
Since our launch in May 2020, the SME Response Clinic has sought to provide you with updates and tips relevant to managing your business through the various challenges that have arisen and continue to arise as a result of the pandemic. Now, we want to offer you the opportunity to also focus on yourself so that you can in turn better manage your business, positively impacting your family, your employees, and your community at large.
Over the next few months, we will be providing simple tools to support you in building business resilience. These will include short videos, articles, and audio recordings that you can use to manage stress and maintain a positive outlook in the months ahead.
Stay in touch with us at smeresponseclinic@gmail.com and remember to stay safe!
Kubaka ubushobozi bw’ikigo cy’ubucuruzi gito mu bihe bigoye
Mu gihe u Rwanda ruhanganye n’ikibazo cy’izamuka ry’ubwandu bwa COVID-19 na guverinoma ikaba iri gushyiraho ingamba nshya zigamije gukumira umuvuduko wa gatatu w’ubwo bwandu, SME Response Clinic irashaka gufata umwanya wo kwemera ingorane muhura nazo mwebwe nk’abantu mufite ibigo by’ubucuruzi bito. Ba rwiyemezamirimo nkamwe bageze kure boga mu nyanja itarigeze imenywa y’ikibazo cy’ubuzima n’ihungabana ry’ubukungu kitigeze kibaho, ariko ibigenda bigerwaho bishya biragaragaza ko hakiri intera igomba guterwa.
Ibigo by’ubucuruzi bito n’Ibiciriritse (MSME) bigize 97% by’ibigo by’ubucuruzi byose byo mu gihugu, bikagira n’uruhare rungana na 55% by’umusaruro mbumbe w’Igihugu (GDP) kandi bikanaba bikoresha abantu bangana na 40% by’abaturage bose b’u Rwanda ( Microsave Report, 2017). Itangira n’ihagarara ry’ibikorwa bya byinshi muri ibyo bigo mu mwaka umwe n’igice ushize byagize ingaruka nyinshi ku bukungu ariko cyane cyane ku buzima bw’urwego rw’imari bwa ba rwiyemezamirimo bikorera ku giti cyabo nkamwe no ku miryango yanyu. Byongeye kandi bitewe n’ingaruka mbi zo mu rwego rw’ubukungu, twese duhanganye n’ingorane zihungabanya imibereho myiza yacu. Agahinda no kugira impungenge cyane bituma imibereho ya buri munsi irushaho gukomera. Ubushakashatsi kuri ba rwiyemezamirimo bo mu Rwanda bwakozwe mu mezi ashize bugaragaza ko abacuruzi bafite impungenge nyinshi baterwa no kutamenya neza uko ejo bizaba bimeze.
Uku kutamenya neza uko ejo bizaba bimeze ntibitangaje bitewe nuko mukora mwivuruguta mu mabwiriza mashya kandi agenda ahindagurika mu buryo bwihuse, mukagenda mukora impinduka mu bikorwa by’ubucuruzi bwanyu kugira ngo mubashe gukomeza gukora, munacunga imikoranire yanyu n’abo muranguraho ibicuruzwa n’abakiriya banyu mu buryo bwa kure aho kubikora imbonankubone. Ibyo byose mubikora ari nako mukora ibisoboka kugira ngo imiryango yanyu irusheho kugira ubuzima bwiza kandi inagire n’umutekano.
Kuva twatangira muri Gicurasi 2020, SME Response Clinic yashakishije uburyo bwo kubagezaho amakuru ajyanye n’igihe n’uburyo bwo gucunga ubucuruzi bwanyu mu ngorane zinyuranye zavutse kandi zikomeza kuvuka bitewe n’icyorezo. Ubungubu, turashaka kubaha amahirwe yo kugira ngo mubashe kwiyibandaho mwebwe ubwanyu ku buryo namwe mubasha gucunga neza ubucuruzi bwanyu kurushaho, bikarushaho kugirira akamaro imiryango yanyu, abakozi banyu, n’abaturanyi banyu muri rusange.
Mu mezi macye ari imbere, tuzagenda tubaha udukoresho dusanzwe tuzabafasha kongera intege mu bikorwa by’ubucuruzi byanyu. Ibyo bikoresho bizaba birimo, videwo ntoya, inyandiko, n’amajwi yafashwe ku byuma mushobora gukoresha murwanya agahinda, mukanagira icyizere cy’uko amezi ari imbere azaba ari meza.
Mureke tugumane kuri smeresponseclinic@gmail.com kandi mwibuke kuguma mufite umutekano!


text:
Uba mu rwihisho rw’isumbabyose, azahama mu gicucu cy’ishoborabyose. Igiteye ubwoba cya nijoro ntikizagutinyisha, cyangwa umwambi ugenda ku manywa, cyangwa mugiga igendera mu mwijima, cyangwa kurimbura gutsemba ku manywa y’ihangu (Zaburi 91: 1, 5-6)
Mu gihe nk’iki isi yugarijwe na coronavirus, biragoye kugirango abantu bamwe babashe kwizera ko Imana ari nziza mu gihe ku isi yose abantu barimo kwicwa na Covid-19 kandi mu bapfa harimo n’abantu bakorera Imana by’ukuri.icyo gisubizo ntibyoroshye kukibona.
Mu by’ukuri abantu turimo gusengera isi yose, dusaba Imana kugirango yoroshye ikwirakwizwa ry’iyi virus, irinde abaganga bita ku barwayi, ariko hari n’ikkibazo tubaza Imana “kuki wemeye ko iki cyago kigwirira isi? Ese byaba bitrwa n’urugomo twakugomeye? Kuki se abakiranutsi bawe nabo barware ndetse bakicwa na coronavirus? Kuki birimo kubaho Mana? ”
Kubaza Imana ibi bibazo ntabwo ari bibi kuko no muri Bibiliya tubonamo urugero aho umwanditsi wa Zaburi yabajije Imana ibibazo byinshi ati: uwiteka ni iki kiguhagaritse kure?ni iki gitumye wihisha mu bihe by’amakuba no mu by’ibyago? (Zaburi 10:1) Mana umubisha azageza he kudutuka, umwanzi azatuka izina ryawe iteka? (Zaburi 74:10)
N’ubwo tuvuga dutya igisubizo nyakuri kiva ku Mana kuko niyo imenyera kure ibizatubaho mbere y’uko bitugeraho. Igitabo cya Yobu gifite amasomo akwiye kudufasha kwitwara neza muri iki gihe cy’icyorezo Covid-19 cyugarije isi.
Kwihangana kwa Yobu:
Yobu afite icyo atwigisha kuko yari inyangamugayo, yari umuntu utinya Imana kandi akanga icyaha (Yobu 1:1) ikindi yarabajwe bikabije, abura umutungo we, umuryango we ndetse n’umubiri we (Yobu 1&2) incuti ze enye zaje kumuganiriza ariko zimwumvisha ko yacumuye ku Mana ikamuteza ibyago, bamwibutsa ko Imana itareka umukiranutsi (Yobu 8:20) umwe mu ncuti ze yamukanguriye kwihana ngo Imana imugarurire ubutunzi (Yobu 22:21-23)
Mu bibazo byose Yobu yanyuzemo yakomeje gukiranuka, yavumye umunsi yavukiyeho, ariko yahakanye gutuka Imana. N’ubwo incuti ze yemwe n’umugore we yamusabye kwihakana Imana ngo yipfire ariko Yobu yaravuze ati “kugeza mfuye sinzikuraho kuba inyangamugayo gukiranuka kwanjye ndagukomeje” kw’iherezo Imana yamugaruriye ibyo yabuze byose ndetse iramukubira agirira umugisha ku Mana.
Kumenya ikihishe inyuma y’ikibazo:
Uko biri kose kugirango yobu ababazwe bigeze hariya hari icyari kibyihishe inyuma cyangwa se cyabiteraga. Icyo dusoma ni uko ibibazo bya Yobu byaturutse kuri Satani ubwo Imana yamubwiraga ko Yobu ari umukiranutsi mu isi yose. Satani ntiyanyuzwe yabwiye Imana ko impamvu akiranuka ari uko yamuhaye byose kandi ko ibimwatse yacumura.
Mu by’ukuri Satani yashakaga kugerageza Yobu kandi Imana yarabimwemereye ariko imwima ubugingo bwe (Yobu 2:6) n’ubwo incuti ze zamuciye intege ariko yabimye amatwi yikomereza kwizera Imana yumva ko nyuma y’ibyo byose hari ubugingo buhoraho.
Ikigararagara ni uko Imana yashatse kugaragaza ukuri ku mbaraga zayo n’uburyo yita ku bantu bayo. Mu by’ukuri Yobu yari inyangamugayo kandi akunda Imana by’ukuri kandi nayo ibizi. Ariko se kuki yemeye ko ababara bigeze hariya? Imana siyo yababaje Yobu ni Satani wabikoze ariko Satani yabanje kumusaba Imana niyo mpamvu Satani nta bubasha afite ku bantu b’Imana.
Mu gihe twizera ko Imana ishobora byose kandi ishoboye kuturinda coronavirus, tugomba kwemera ko yemeye ko iyogoza isi ariko twibuke ko imibabaro ituruka ku mbaraga z’umwanzi. Twebwe icyo dusabwa ni ugusenga Imana ikadukiza ububare turimo guterwa n’icyorezo cya coronavirus.
Muri iki gihe cya Covide-19 dukwiye kwigira ku mukiranutsi w’Imana Yobu uburyo bwo kwihangana no gukomeza gukiranuka n’iyo urupfu rwaza tukagenda turi inyangamugayo tutiyandurishije gutuka Imana no kwivovotera ibirimo kutubaho.icyakora tuzi neza ko imbaraga z’Imana ziri hejuru ya byose.
Source: www.christiantoday


text:
Abasanzwe bakunda gusoma ibitabo no kwandika ndetse n’abafite aho bahuriye n’ubwanditsi, bihurije hamwe bashinga imiryango itatu yahise inahabwa ikaze mu Rugaga rw’Abanditsi mu Rwanda, barusezeranya kuba imvumba y’iterambere ry’ubwanditsi bw’ibitabo no kurushaho gukundisha Abanyarwanda gusoma.
Iyi miryango itatu, yavutse kuri uyu wa Gatanu tariki 05 Kanama 2022 ubwo abayigize bitabiraga inama y’Inteko Rusange y’Urugaga rw’Abanditsi mu Rwanda.
Iyi nama yari iyobowe n’Umuyobozi w’Urugaga rw’Abanditsi mu Rwanda, Richard Hategekimana, wanasobanuriye aba barimo abasanzwe ari abanditsi n’abasomyi, imigabo n’imigambi y’uru Rugaga.
Nyuma yo kumva intego y’urugaga rw’Abanditsi, aba bitabiri inama bose bagaragaje ko bifuza gutanga umusanzu wabo mu kuzamura umwuga w’ubwanditsi bw’ibitabo mu Rwanda, babinyujije mu byo basanzwe bakora, bahita bihuriza mu miryango itatu ari yo Rwanda Books Translators, Researchers, and Readers Organization; Rwanda Books Editors and Women Writers and Readers Organization, Rwanda Books Promotors and Youth Writers and Readers Organization.
Nyiraneza Illuminée watorewe kuyobora umuryango w’Urubyiruko rwandika n’urusoma ibitabo, avuga ko asanzwe akunda gusoma no kwandika ariko ko yahoraga yibaza uko yagira uruhare mu guteza imbere ibi byombi akabura aho yanyuza umusanzu we none kuba yatorewe kuyobora uyu muryango ari amata abyaye amavuta.
Ati “Ibyo ubamo kenshi urabikunda ukanabikora ndetse n’abo ubana na bo kenshi umera nka bo mugakora bimwe, ku buryo ubu navuga ko ari bwo ninjiye neza mu byo nsanzwe nkunda kandi bikazamfasha kubikundisha abandi.”
Nyiraneza Illuminée uvuga ko ibyo asanzwe akora bimusaba gukora ubushakashatsi kandi ko atabigeraho hatari ibitabo, asaba urubyiruko kwihatira gusoma ibitabo kuko ari nk’ifunguro ryatuma barushaho gutera imbere no kuzasigira umurage abazabakomokaho.
Ati “Iyo udasoma ubona ibyo ubonesha amaso yawe ndetse n’ibyo wumvisha amatwi yawe by’ako kanya kandi bikaba ari bicye ku buryo bitabasha kuguha icyerekezo cy’ubuzima bwawe buri imbere ndetse ntibinagufasha guha umurage abazagukomokaho nk’ipfundo ry’ubumenyi rizingatiye ibyiza byose by’agaciro.”
Perezida w’Urugaga rw’Abanditsi mu Rwanda, Richard Hategekimana mu ijambo rye yashimiye Nyakubahwa Perezida wa Repubulika Paul Kagame ko adahwema gufasha Abanditsi b’u Rwanda kugira ikerekezo kiza bandika ibitabo byubaka u Rwanda ndetse naAfurika muri rusange.
Yavuze ko umukoro usigaye ari uwo kwimakaza umuco wo gusoma no kwandika ibitabo byose bigamije Iterambere ry’Igihugu.
Yagaraje ko muri gahunda ya Guverinoma y’imyaka irindwi ndetse no mu z’icyerekezo 2050 bigaragara ko ubukungu bw’u Rwanda n’ubwa Afurika bugomba kuba bushingiye ku bumenyi (Economy Based Knowledge), kandi ko ubumenyi ntahandi buri atari mu bitabo.
Yavuze ko kuba Urugaga rw’Abanditsi mu Rwanda rwungutse imiryango mishya ubu yabaye umunani ari iby’agaciro, ku buryo intego zarwo byumwihariko iyi gukundisha abantu gusoma, zizagerwaho.
Yagaragaje ko iyi miryango mishya yinjiye mu Rugaga rw’Abanditsi ari imbaraga z’ubudasa kuko abashyize hamwe “Imana ibasanga” kandi ko “Ubumwe bw’Intore ari Ishingiro ryo kugera ku ntsinzi.”
Yaboneyeho gusaba abanditsi gushyira imbaraga muri uyu mwuga wabo kugira ngo abashishikarizwa gusoma na bo batazabura ibyo basoma ndetse kugira ngo banasangize abatuye Isi ibyiza by’u Rwanda.
Ati “Abanditsi twibuke ko nitutandika iby’iwacu bishobora kuzibagirana cyangwa bikazandikwa n’abandi batabizi bashobora no kubigoreka, bityo rero tugomba kwandika ibitabo byinshi bishoboka ku buryo nibura buri mwaka mu Gihugu cyacu hazajya hasohoka ibitabo bitari munsi ya 500.”
Prof. Viateur Ndikumana uyobora Urwego rushinzwe Imyitwarire mu Rugaga rw’Abanditsi mu Rwanda, yashimiye abagize iyi miryango mishya abasaba kurushaho kugira ikerekezo kiza cyubaka u Rwanda binyuze mu kwandika no gusoma ibitabo.
UMUSEKE.RW


text:
Mbuye: Ingobyi y’ababyeyi bahawe izoroshya gahunda yo kubyarira kwa muganga
Ababyeyi babyarira ku kigo nderabuzima cya Mbuye mu Murenge wa Mbuye mu Karere ka Ruhango, baravuga ko bashimira kuba Leta yarabageneye ingobyi y’ababyeyi bakaba batazongera kujya babyarira mu nzira cyangwa ngo babe bahura n’ikibazo cyo gupfa babyara kuko igiye kujya ibafasha kugerera ku gihe ku bitaro bikuru.
Ibyo babivuze nyuma y’uko tariki 06 Mutarama 2021, Akarere ka Ruhango gashyikirije iki kigo nderabuzima, imbagukiragutabara izajya ikoreshwa mu kohereza ababyeyi n’indembe mu bitaro by’Intara bya Ruhango biherereye mu Murenge wa Kinazi, ahari intera y’ibirometero 27 uvuye aho icyo kigo nderabuzima cyubatse.
Umuyobozi w’Akarere ka Ruhango, Habarurema Valens, avuga ko Umurenge wa Mbuye urimo ibigo nderabuzima bibiri, bikaba byagoranaga kubona imodoka ibifasha kugeza indembe n’ababyeyi ku bitaro bitanga ubuvuzi bwisumbuyeho kuko biri kure, kandi hakaba haboneka abantu benshi bakeneye ingobyi y’abarwayi kuko ari wo murenge utuwe cyane kurusha indi mu Karere.
Agira ati “Mbuye ituwe n’abantu benshi bagera hafi ku bihumbi 50 mu gihe usanga indi mirenge ifite nk’abaturage babarirwa mu bihumbi 20, ibyo biterwa n’uko haba imirima yera cyane bigakurura abaza kuhakorera ngo bashake ubuzima. Natwe rero tugomba kubafasha kwivuza igihe barwaye”.
Ku ruhande rw’abaturage, bavuga ko hari igihe ababyeyi babyariraga mu nzira bajya ku bitaro by’Intara bya Ruhango, cyangwa bagakererwa kugera aho bakeneye ubuvuzi bwisumbuyeho.
Umwe mu babyeyi waganiriye na Kigali Today avuga ko bashimira ubuyobozi bw’Igihugu bwabumvise bakabagezaho imbangukiragutabara basabye kuko bizabaruhura kubyarira mu nzira cyangwa gupfa babyara.
Agira ati “Kugera ku bitaro bya Ruhango byasabaga gukora urugendo runini bigatuma umubyeyi yabyarira mu nzira ataragera kwa muganga, akabyara umwana unaniwe, bikaba byanaviramo bamwe gupfa”.
Usibye kuba abakenera serivisi kuri icyo kigo ndearbuzima bavuga ko bishimiye kuba babonye inyunganizi mu rugendo, ubuyobozi bw’ikigo nderabuzima na bwo buvuga ko byari bigoranye kubona uko bafasha umurwayi igihe bikomeye haba ku murwayi nyirizina cyangwa abakora kwa muganga bamwitaho.
Umuyobozi w’Ikigo Nderabuzima cya Mbuye avuga ko hari igihe bagiraga ikibazo gikenera imodoka bigasaba kujya gutira abaturage cyangwa imodoka y’umuyobozi w’Umurenge bikaba byabangamira uhabwa serivisi z’ubuvuzi kubera gukererwa kubona ubwo bufasha.
Agira ati “Umubyeyi burya aratungurana ntiwamenya igihe cye uko kegereza hari igihe yakeneraga kujya ku bitaro byisumbuye, bikaba ibibazo igihe duhamagaye imbangukiragutabara tugasanga yagiye ahandi bigasaba ko tujya gutira imodoka abaturiye ikigo nderabuzima umubyeyi akaba yahagirira ibibazo”.
Hari hashize iminsi Minisitiri w’Ubutegetsi bw’Igihugu asuye Umurenge wa Mbuye mu Karere ka Ruhango, bimwe mu bibazo bari bamugejejeho bikeneye ubuvugizi hakaba harimo n’ikibazo cy’ingobyi y’abarwayi bari bakeneye. Kuba bayihawe basanga ari inyungu bakuye mu ruzinduko abayobozi mu nzego nkuru za Leta bagirira hirya no hino basura abaturage.


text:
Kigali, 19 September 2018
- Banyacyubahiro bayobozi b’Inzego Nkuru z’Igihugu cyacu bicaye hano,
- Bayobozi mu nzego zitandukanye,
- Banyakubahwa mwese mugize iyi Nteko Ishinga Amategeko mumaze kurahira n’abandi bo ku rundi rwego bayisanzwemo,
- Banyakubahwa muhagarariye ibihugu byanyu n’imiryango mpuzamahanga hano mu Rwanda,
- Banyacyubahiro mwese muteraniye aha, n’Abanyarwanda bose aho bari batwumva,
Mbanje kubaramutsa mwese, ndizere ko mumeze neza.
Twateraniye hano mu muhango wo kwakira indahiro y’abagize inteko Ishinga Amategeko Umutwe w’Abadepite baherutse gutorwa.
Ndagira ngo mbanze mbashimire kuba baritanze, hanyuma n’indahahiro bamaze kutugezaho, mbashimira kandi ko mwese mwiyemeje kutubera intumwa n’abavugizi. Ibyo ndabibashimiye.
Mboneyeho n’umwanya wo gushimira Abanyarwanda bose igikorwa kiza cy’amatora tuvuyemo yakozwe neza mu mucyo, mu mahoro no mu bwisanzure.
Badepite rero, mugiye gutangira imirimo yanyu;
Guhura dutya ntabwo ari umuhango gusa cyangwa kurangiza umugenzo, ahubwo ni ikemezo cy’uko tugiye gutangira umurimo nyawo. Abanyarwanda bizeye ko muzabakorera, mukabatumikira, mukabafasha kugeza Igihugu cyacu ku rwego twese twifuza. Mufite uruhare runini mugomba kuzuza, ariko tuzaba dufatanyije twese.
Iyi nteko ya kane ifite umwihariko: benshi muri mwe muri bashya. Imbaraga, ibitekerezo, n’imikorere bizazamure iyi Nteko ku rwego rushya rujyanye n’inzira turimo yo kubaka Igihugu cyacu.
Mufite kandi n’aho mutangiriye. Muri iyo nzira y’ibikorwa mugiye gukora murubakira kubyo abandi bamaze gukora muri iyi myaka makuburi n’ine (24) ishize, ndetse namwe mwari muri ibyo bikorwa gusa mu zindi nzego zitari uru mugiyemo.
Manda yose iba ikwiye kwerekana aho tugeze nk’Igihugu. Ngira ngo uko twabibonye mu ndahiro, mu matora uko yagenze, abantu bashya bagiye baza, abo twavuze. Abantu bashya tuvuze, bashobora kuba ari abashya ba FPR, cyangwa bashya ba PL, cyangwa bashya ba PSD, ugakomeza utyo. Ariko ayo mazina nari mvuze n’andi ntavuze ni ay’amashyaka asanzwe mu Nteko. Ariko hari n’amashyaka mashya twabonye mu Nteko.
Ibyo byose ni bishya bitandukanye mu bushya bwabyo. Bivuga urwego Igihugu kimaze kugeramo kandi bigaragaza uko tugenda twiyubaka. Ari Green Party, ari PS Imberakuri, …abo ni bashya, ni bashya mu Nteko. Ntabwo ari bashya nka ba bandi ba ya mashyaka yandi asanzwemo. Ibyo bakoreraga hanze bazakomeza kubikora, ariko ubu noneho nabo bazamutse mu rwego, basanze abandi, bagiye no kubikorera mu Nteko. Iyo ni intambwe dukwiye gukomeza kubakiraho.
Igihe mwese mwamaze mwiyamaza hirya no hino mu gihugu, mwabonanye n’Abanyarwanda.
Uko mwabonanye nabo, uko mwabagezeho mubashakaho amajwi, kandi mukaba mwaragiye hose, abe ari ko muzakomeza kubageraho mubasanga, mufatanya gukemura ibibazo bafite tugomba kubakemurira, duhereye no ku nshingano z’inteko.
Muri icyo gihe rero, hari n’ibindi mushinzwe, si mwebwe ubwanyu gusa mukwiriye kuba mubageraho, mukabumva mugafatanya nabo. Ahubwo no mu nshingano mufite zindi zo gukurikirana ibikorwa bya Guverinoma, muzabagereho munakurikirana niba na Guverinoma muri ibyo bikorwa ishinzwe ibikora; kuko murabishinzwe. Mukwiye kubahiriza iyo nshingano. Akenshi hari aho itubahirizwa.
Ariko buri gihe kigenda kigira intera yacyo. Ndashaka ko twongera umurego, twongera intambwe, yo gukurikirana abashinzwe ibikorwa bijyanye no guteza imbere igihugu cyacu, bijyanye no guteza imbere Abanyarwanda, kugira ngo tumenye, turebe niba bikorwa uko bigomba kuba bikorwa. Hanyuma abatabikora nabo bakabibazwa.
Abantu badakora ibyo bashinzwe, mu buryo bwo guteza imbere igihugu cyacu, mu buryo bwo guteza imbere abaturage bacu tuyobora, ibyo ntabwo dukwiye kubica iruhande; bakwiye kubibazwa. Ndasaba iyi nteko rero nshya, ko turushaho gufatanya, ko turushaho gukurikirana, ibyo byose tukabibyaza umusaruro, tukabona ko dutera intambwe uko bikwiye. Birakorwa, byakorwaga, ariko icyo navugira aha ni uko bidahagije.
Kandi akenshi ibyo bidahagije, hari byinshi tuba dufitiye ubushobozi, kugira ngo bibe bikorwa cyangwa byarakozwe, ariko ibyinshi bikaburira hagati ahongaho. Bikaburira mu nzego, mu bayobozi. Abayobozi mu nzego zose; ubwo ndavuga n’abayobozi muri mwebwe nk’inteko, ndavuga abayobozi muri guverinoma, ndavuga abayobozi aho ari ho hose. Nzasaba rero, ariko bitari ugusaba gusa; kuvuga ngo nzasaba ,cyangwa mpora nsaba, n’umuco gusa mwiza wo kubasaba, ariko ubundi nzabikurikirana ndebe ko ibyo dusabwa tubyuzuza.
Ibi byo kujyana ibikorwa hasi mu giturage, kujyanayo ubushobozi bukwiye kuba bubikora, hagati aho ababishinzwe bakabigira ibyabo ku giti cyabo, abongabo tuzongera.,,, Ariko nshatse nakwivugira. Ndibwira ko namwe ari ko mubyumva; bizakurikiranwa kurushaho, abantu bazakurikiranwa kurushaho.
Ubu ndabivuga mfite imbere yanjye urutonde rw’ibintu byinshi biba bifitiwe ubushobozi, ndetse ubushobozi bwatanzwe ariko ibikorwa byagombaga gukorwa, bikorerwa abaturage ntibikorwe cyangwa se ntibikorwe uko bikwiye. Ibyo ntabwo bizajya bihita gusa.
Reka mbabwire n’ibindi nigeze no kubabwira, ngira ngo nsubiremo ariko nshaka kuzakurikirana. Ni urugero nshaka gutanga kugira ngo munyumve neza. Kandi muri iyi nteko no mu zindi zimaze guhita, ibi byagiye bigaruka. Bikagaruka bivuga ngo urwego uru n’uru twaruhaye ibi n’ibi, ibikoresho, uburyo bwo gukora, icyo bashakaga cyose kugira ngo ibikorwa bijye mu baturage.
Hari Auditor General uhora hano, musa naho mwatesheje umutwe cyangwa mwarondongoje ku buryo ahora aza akabereka uko ibintu bisa, akabereka imibare. Ibyatanzwe, ibyavuyemo ntibihure, ndetse akavuga inzego izo ari zo. Akavuga n’abantu abo ari bo. Akavuga n’umubare w’ibyo batakaje uko ungana. Yarangiza bigashirira aho.
Urugero nshaka gutanga rero mvuga rw’ibikwiye kunozwa, bikwiye no guhinduka ni ibiki. Niba uri umuyobozi ku rwego runaka, ibyo wari ushinzwe byose, ubyumva cyangwa n’abandi babyumva, ukaba warahawe izo nshingano, ugahabwa amikoro, ugahabwa buri kintu cyose cyo kubyuzuza. Warangiza hagati aho, Auditor General akaza akatubwira cyangwa abandi bakatwereka ko ibyageze aho byagombaga kujya ari nka 25%, ibindi ntawe ushobora kumenya aho byanyuze. Uburyo nshaka ko tubisobanura kurushaho ni ukuvuga ngo tuzabikubaza utubwire aho ibyo byagiye. Ubwambere ni ukubanza tukanabikwereka cyangwa se tukumvikana nawe ko ari ko bimeze koko; kuko ntawe dushaka kubeshyera. Nawe ukemera ukavuga uti nibyo koko ibyageze aho byajyaga ni 25%. Icyo gihe tukakubaza ngo 75% byagiye he? ibyo kutubwira gusa ngo ntabwo mbizi ntabwo bihagije. Njye mu myumvire yanjye hari uburyo bwo kunahashakisha tukahabona n’iyo waba utahatubwiye wowe. Tuzashakisha dukurikirane tumenye n’ibyo utunze mu mazina yawe cyangwa ibyo washyize mu y’abandi. Tubigarure. Ariko muri uko kubigarura tuzagira aho tukubika.
Muri iyi isi tubamo mu Rwanda rwacu uko tubizi, bene abo hari n’ubwo bahitamo guhunga igihugu bamaze kucyambura gutyo. Mu byukuri bafite n’ababakira hanze. Ibi bihugu mureba dukorana nabyo ndetse dufatanya bidufasha no mu majyambere, bafite politike nayo iteye Ubuntu. Ibyo nta bushobozi mbifitiye, ntabwo nayihindura, ariko nzahindura ibiri hano. Barabakira ariko ndetse umaze kwiba, umaze gutera ibibazo Abanyarwanda umutungo yawishyizeho akavuga ko akurikiranwe ku buryo bwa politiki. We agahunga bakamwakiriza amaboko yombi. Ariko nabonye bamaze kunanirwa kwakira abantu….Ubanza basigaye bashaka gushishoza ngo bamenye uwo bakira uwo ari we. Ntabwo bihagije gusa kugenda uvuga ngo uzize ibya politiki mu gihugu cyawe ngo bahereko bakwakira. N’iyo bakwakiriye ntabwo bagifite byinshi byo kuguha. Nta n’ubwo bagifite byinshi byo kudukoreshaho bahereye kuri iyo politike yawe ubabwira.
Mu miyoborere y’igihugu cyacu tureba ikidufitiye akamaro tukaba ari cyo dukora, ntidushake guhutaza abandi bo hanze batari Abanyarwanda. Twe politike yacu ni iyo kureba ibitureba, ntabwo twe politike yacu ari iyo kujya gukurikirana cyangwa kujya kureba ibireba abandi. Abandi ni ba nyir’ibyo bigomba gukurikiranwa kuri bo.
Ariko iyo politike turayimenyereye. Imaze igihe. Iyo pilitike y’abo bamara kwiba, cyangwa gukora andi makosa ari aho bakiruka bakavuga ko ari ibibazo bya politike nuko bakabakira ibyo babakorera simbizi. Ariko bajye banamenya ko batera ikibazo abongabo, ko batera ikibazo n’Abanyarwanda muri rusange. Kuko iyo bamaze kugushyiramo ngo uzakora icyaha icyo ari cyo cyose, tuzakwakira nta kibazo kubera ko turabikora mu izina ry’uko dushaka ko ibintu bihinduka hano mu Rwanda. Mu Rwanda, ibintu bizahinduka bikurikije uko tubyifuza bidakurikije uko abandi babyifuza.
Ejobundi mu buryo busanzwe kuko murabizi ko atari bwo bwambere, mu buryo bwo gukemura ibyo bibazo navugaga byacu, tugiramo n’impuhwe, ariko bitari impuhwe gusa zo gushaka gutanga impuhwe, n’impuhwe zo gukemura ibibazo. Nonese se, iyo bitaza kuba gutyo ubu tuba difite abantu, bishingiye ku kuri, bangahe bicaye muri prison. Tuba tugifite amagana y’ibihumbi bicayemo kubera ko niho bakwiriye kuba bari. Ariko, twe kubera inyungu zo kubaka igihugu cyacu, tukavuga ngo ariko ntabwo ari ko iteka twabigenza. Tugashakisha n’uwabaye umunyabyaha n’uwagize ute, dushaka uko tumwubaka kugira ngo nawe na ka gacyeya afite kubake igihugu.
Ejo bundi turekuye aba bantu b’ejobundi twarekuye barimo ba basitari ba politike bishingiye hanze ariko bidashingiye mu gihugu. Nabyo ni muri yo nzira tubikora ntabwo aribwo bwa mbere, ukajya kubona ukabona abantu bari aho… Njyewe ntabwo nasabye imbabazi, ntabwo nasaba imbabazi…Cyangwa ngo buriya baturekuye kubera igitutu. Igitutu hano? Ukomeje kubigenderaho urajya kwisanga wasubiyemo. Niba ari ubuhamya bushakwa kugira ngo tukwereke ko agahato hano atari ko gakora, hakora gutekereza neza, urisanga wasubiyemo, cyangwa se urisanga wasubiye hanze, wasubiye kuzerera kuko ntakindi uzakorayo.
Uru Rwanda mureba, aho rwavuye twavanyemo amasomo atuma abantu batadukanda ngo dukandike. Rero, uwashaka yacisha make. Uwashaka yakora neza agakorana n’abandi, ndetse mu gihugu cyacu twifuza gukorana n’abandi neza. N’amasomo ku isi hose uko bimaze kugaragara, biratwereka ko gukorana, kuzuzanya, kumvikana, gushakisha inyungu za buri wese ari cyo cyonyine gisigaye twakoresha.
Naho ibindi byo kuvuga uti: “nkurusha ibi, nkurusha iki… Ngomba kugutamika ibyo nshaka ukabimira…” Ntabwo ibyo bigikora. Cyane cyane twe twatamitswe byinshi, ntabwo bikidukoraho twebwe. Ntabwo bikunda. Uwashaka twabana. Twagirana inyungu. Twatera imbere hamwe.
Iyi nteko rero, nagira ngo mbasogongeze ubugari bw’iyo nshingano mufite. Mwumveko igihugu cyose ari icyo tugenderaho. Turabanza tukireba, tukisuzuma, tukikosora, tugakora ibyo dukwiriye kuba dukora, ibindi tugatega amatwi. Ufite icyo atubwira gitandukanye n’icyo tuzi cyangwa n’icyo twumva cyangwa icyo twashakaga twagenderagaho, nawe turamutega amatwi. Nitwumva gifite umwanya turacyakira. Niba kidafite umwanya nacyo turacyikubwira ngo “nta mwanya gifite” tukubwire n’impamvu. Nutuzanaho amahane tukubwire natwe tuti: “Natwe tuzi gutera amahane iyo byabaye ngombwa.”
Ibi ntabwo ari umwihariko w’u Rwanda gusa. Ubundi ni ko byari bikwiye kuba n’ahandi. Iyi Afurika yacu yatesetse imyaka tutagishobora kubara, nabyo ubundi nibyo ikeneye; kandi ngira ngo Abanyafurika bose barifuza nabo kwivanayo. N’abari bafite intege nke cyangwa bumvaga ko bafite intege nke, buhoro buhoro bagenda bamenya aho gushaka intege baheraho kugira ngo bakore ibyo bakwiye kuba bakora. Cyane, cyane ikiduha intege twese ni kwa gufatanya, kuzuzanya, no kugirirana ineza.
Rero mu kerekezo cyacu kindi nk’u Rwanda tumaze kugeramo cyangwa cyateguwe dushaka kujyamo, imyaka mirongo itatu (30) uhereye ku bihumbi bibiri na makumyabiri (2020). Mutangiye iyi nteko icyo kerekezo kituri imbere. Tugomba rero icyo kerekezo kugikorera ndetse tugakomeza guteza imbere ubudasa bwacu nk’u Rwanda kuko buradufasha. Budufashije mu myaka makumyabiri (20) ishize, bukwiriye no kudufasha muyindi myaka mirongo itatu (30) uhereye ku bihumbi bibiri na makumyabiri(2020).
Ba barokore bajyibwamo umwuka; uwo ni wo mwuka. Ni wo mwuka wacu, ni wo dukwiye guheraho. Abandi nabo, abo ngabo bandi nabo mukomeze ibyanyu, ntawe nakwitambika imbere. Ariko duhere aho ngaho. Kubera ko nudahera aho ntamwuka wundi uzabona. Nuwo nguwo ntabwo uzakugeramo; uzakugeramo usange warembye. Ubwo rero ntacyo bizaba bimaze.
Banyacyubahiro rero, badepite mwese, abashya, inzego zose z’igihugu cyacu, reka nsoze mbashimira ubufatanye bukwiye kuba buhari kandi bukunze kuboneka, mbibutsa gusa nyine ko nk’u Rwanda dukwiye guhera iwacu. Tugakora ibishoboka byose biduteza imbere, biduha imbaraga, biduha no kwirinda ibyaduhungabanya aho byaturuka aho ari ho hose. Kandi nkaba nifuriza buri wese ubuzima bwiza n’imirimo myiza.
Murakoze.


text:
Mu rwego rwo kwifurizanya Noheli nziza n’umwaka mushya wa 2019 Caritas ya Paruwasi Kigarama yahaye impano zitandukanye abatishoboye.
Padiri Mukuru wa Paruwasi ya KIGARAMA Mathias NSENGIYUMVA nyuma yo gutura igitambo cy’Ukaristiya yageneye Abakirisitu benshi bari bitabiriye iki gikorwa cy’umunsi wahariwe Caritas ubutumwa bukubiye mu ivanjiri ntagatifu igira iti “Yezu yemeye kudukunda kugeza ku ndunduro, namwe rero abagize Caritas mukwiye gukunda kugeza ku ndunduro”.
Jean NTAKIRUTIMANA, umukozi wa Caritas Rwanda yageneye abitabiriye uyu munsi ijambo ryo muri Luka 10, 29 “Nyamara we, kugira ngo yikure mu isoni, abwira Yezu ati “Ariko mugenzi wanjye ni nde?” bituma aboneraho kubashimira ko bemeye kwigomwa imirimo yabo ibinjiriza, bakaza kwifatanya muri icyo gikorwa.
Yabanje kubereka icyo Caritas ku rwego rw’igihugu ari cyo, ndetse n’amashami atatu y’ingenzi ikoreramo: imibereho myiza,Ubuzima n’Amajyambere.
Yabibukije kugira umutima utanga ufasha abakene, abereka ko umuntu wese mu buryo afite ashobora kwirenga akareka kwikunda agatanga muri duke afite.
Aha akaba yababwiye ko hari icyifuzo cy’uko abakozi bakwishyira hamwe bakagira icyo batanga mu byo babona, maze bagafasha abakene.
Yagaragaje imwe mu mishinga Caritas Rwanda ikorera muri ako gace harimo umushinga wa “USAID Gimbuka” umushinga ugamije gufasha imfubyi gukomeza kwiga, ababyeyi ndetse n’abapfakazi.
Abamenyesha ko hashize igihe ukora ariko ko wongerewe indi myaka 5, ukaba uzageza muri 2020. Yabatangarije kandi n’undi mushinga mushya witwa “Dreams” nawo ugenewe kwita no gufasha abakobwa bari mu kigero cy’imyaka 10-18, aboneraho no gusaba Caritas ya Paruwasi ubufatanye muri icyo gikorwa.
MUTABARUKA Jean Baptiste n’umugenerwabikorwa wa Caritas afite umugore n’abana batandatu, atuye muri Santarari ya Nyamatete, yatanze ubuhamya bw’ibyo Caritas ya Paruwasi imaze kumukorera birimokumwubakira inzu y’amabati 20. Yavuze ko yari afite akazu gato k’akaruri yabanagamo n’umuryango we ugizwe n’abantu umunani.
Yaje guhura n’ikibazo cy’imvune bikomeye amara igihe atabasha gukorera urugo rwe ariko Caritas iramugoboka abasha gukomeza kubaho.
Mu gitambo cy’Ukaristiya kandi hakozwe umutambagiro w’ituro ryatanzwe n’abagize Caritas zo mu ma Santarari agize iyo Paruwasi maze Padiri ariha umugisha.


text:
Muri ibyo bihugu usanga harimo impande ebyiri, urw’abatabishyigikiye n’urundi rubishyigikiye kandi bose baba bafite ingingo bitwaza.
Uku kuburana kurakomeje muri Leta Zunze Ubumwe za Amerika nyuma y’uko bitahuriweho ko hari umwanzuro wafashwe n’Urukiko rw’Ikirenga ukuraho uburenganzira bw’abagore bwo gukuramo inda.
Byateje impagarara muri iki gihugu benshi bajya mu mihanda gukora imyigaragambyo.
Umwanzuro uzwi nka roe V. wade washyizweho mu 1973, cyari icyemezo kidasanzwe Urukiko rw’Ikirenga rwafashe kuko rwemeje ko Itegeko Nshinga rya Leta rirengera uburenganzira bw’umugore utwite, bwo guhitamo gukuramo inda adahuye n’inkomyi iyo ariyo yose iturutse kuri guverinoma.
Iki cyemezo kigisohoka nabwo cyasohotse mu buryo bunyuranyije n’amategeko, benshi mu bamagana gukuramo inda bajya mu mihanda no mu itangazamakuru berekana uburyo ibi bidakwiye.
N’uyu munsi abashyigikiye uburenganzira bwo gukuramo inda nabo bari mu myigaragambyo bavuga ko abagore bakwiriye kutabuzwa gukuramo inda.
Si muri Amerika gusa ahubwo ni ahantu henshi ku Isi hari abatumva ibintu kimwe kuri iyi ngingo: Dore bimwe mu byo buri ruhande rwitwaza.
Umugore afite uburenganzira bwo guhitamo
Abashyigikira gukuramo inda bavuga ko umugore afite uburenganzira bwose bwo guhitamo ibibera ku mubiri we cyangwa se mu mubiri we.
Bongeraho ko nta tegeko na rimwe rihari ribangamira uburenganzira bw’umugabo ku mubiri we, bityo bikwiriye kuba no ku bagore.
Umuntu ni uwavutse
Abashyigikira gukuramo inda bavuga ko umuntu aba umuntu koko igihe yavutse ariko ko mbere yaho aba atari umuntu wuzuye bityo kuvanamo inda nta kibazo bitera.
Muri aba hari abavuga ko nyuma y’amezi cyangwa se iminsi runaka aribwo umwana aba umuntu. Hari abavuga ko mbere y’amezi atanu cyangwa se ibyumweru 16 umuntu aba ashobora kuvanamo urusoro.
Umwana aba umuntu agisamwa
Abatabishyigikira bavuga ko umwana aba umuntu agisamwa, ko mu gihe intaga y’umugore yahuye ni y’umugabo agasama inda ikaba urusoro, uwo aba ari umwana bityo rero ibi ntibikwiye kumuvutsa ubuzima.
Gukuramo inda ni ukwica umuntu
Abadashyigikira gukuramo inda bavuga ko ntaho bitandukaniye no kwica umuntu kandi ko uvanyemo inda aba yishe udafite ubushobozi bwo kwirwanaho.
Uru ruhande rugizwe n’abemera Mana cyane ruvuga ko kwica umuntu bihabanye n’itegeko ry’Imana.
Kubangamira uburenganzira bwa muntu
Abamagana gukuramo inda bavuga ko iyo umuntu avanyemo inda aba yishe umuntu udashoboye kwirwanaho kandi ko ibyo aba ari ukubangamira uburenganzira bwa muntu.
Gukuramo inda bigira ingaruka ku muntu
Hari abavuga ko gukuramo inda bigira ingaruka ku muntu uyivanyemo bikaba byanamutera indwara nka kanseri cyangwa se bikangiriza imyanya myororokere ye cyangwa se bigakorwa nabi agatakaza ubuzima.
Abashyigikira guha umugore amahitamo bavuga ko ubu bikorwa mu buryo bwiza kandi burinda umuntu guhura n’izindi ngaruka izo arizo zose bityo rero kuko bikoranwa ubuhanga itegeko rikwiye guha abagore amahitamo.
Aba bavuga ko ahubwo kubima ubwo burenganzira aribyo bituma bakuramo inda mu buryo bubi bikabaviramo urupfu.
Gukuramo inda bigabanyiriza abana ingaruka mbi z’ubuzima
Iyi ngingo ishaka kuvuga ko mu gihe umuntu asamye atabishaka wenda mu gihe yafashwe ku ngufu cyangwa se adafite ubushobozi bwo kurera, bishobora kugira ingaruka kuri uwo mwana.
Urugero ngo umwana ashobora kumuta cyangwa akabaho mu buzima bubi.
Umuntu ashobora kuvanamo inda mu gihe runaka kidasanzwe
Hari abadashyigikira gukuramo inda ariko bavuga ko bishobora kwemerwa mu gihe uwo mwana uri mu nda ashobora kugira ingaruka mbi ku buzima bw’umubyeyi.
Ikindi gihe bamwe bemera ko umuntu yavanamo inda ni iyo yafashwe ku ngufu. Ibi benshi barabinenga bavuga ko uburenganzira bw’umugore budakwiye gutangwa mu gihe hari undi wabwambuwe.
Hari nizindi ngingo nyinshi ziherekeza buri wese nibitekerezo bye, ariko ikitavaho nuko gukuramo inda atari uburyo bwo kuboneza urubyaro kandi mu gihe umuntu atifuza gusama ni ngombwa gukoresha uburyo bwiza bwo kwirinda kereka mu gihe atabigizemo uruhare.


text:
Gakenke: Abayobora ibigo by’amashuri basabwe kongera imbaraga mu kuzamura ireme ry’uburezi
Umunyamabanga wa Leta muri Minisiteri y’Uburezi, ushinzwe Amashuri Abanza n’Ayisumbuye, Twagirayezu Gaspard, arakangurira abayobozi b’ibigo by’amashuri, bibarizwa mu Karere ka Gakenke, kwikebuka bakareba ibikibangamiye iyubahirizwa rya gahunda y’uburezi, no gufatanyiriza hamwe mu kugaragaza umusanzu wabo ufatika, mu kuzamura ibipimo by’ireme ry’uburezi.
Ibi yabigarutseho ku wa Mbere tariki 6 Nzeri 2022, ubwo yatangizaga ku mugaragaro umwiherero w’iminsi ine, uhuriyemo abayobozi b’ibigo bigera ku 152 by’amashuri abanza, ayisumbuye n’ayigisha imyuga n’ubumenyingiro, aba bakaba biyongeraho abagenzuzi b’uburezi b’Imirenge igize aka Karere.
Umwiherero warateguwe hagamijwe gusesengurira hamwe ibibangamiye ishyirwa mu bikorwa, rya gahunda zigamije kuzamura ireme ry’uburezi no kubishakira umuti, bo ubwabo bafatanyije, cyangwa binyuze mu buvugizi bwakorerwa mu zindi nzego zibakuriye.
Padiri Protogène Hategekimana, uyobora GS Saint Jerôme Janja, agira ati: “Muri uyu mwiherero, tuzagira umwanya uhagije n’urubuga twisanzuriyemo, dusasa inzobe, ku bibazo tubona bigituma ireme ry’uburezi ritagera ku kigero cyifuzwa uko bikwiye. Niba ari nk’ikigo kiri inyuma mu mitsindishirize, tuzabasha gusesengura tumenye niba intege nkeya zaba zituruka ku muyobozi w’ikigo ubwe, niba se hari iby’ibanze ikigo kibura, cyangwa niba ari ubundi burangare buba bwabayeho”.
Ati “Ibyo byose tuzaboneraho akanya ko kubinonosora, tubiganireho bihagije, tunabivugutire umuti. Twiteze ko ibi bizaduha umusaruro ufatika, twashingiraho twongera ibipimo bikenewe by’ireme ry’uburezi”.
Ikibazo cy’ibikorwa remezo by’inyubako z’amashuri adahagije ugereranyije n’umubare w’abanyeshuri, ibyumba byigirwamo bishaje, ibitagira amazi n’amashanyarazi, ikoreshwa rya mudasobwa na murandasi bitarakwira mu bigo byose no kuba hari ababyeyi batarumva uruhare rwabo mu myigire n’imitsindire y’abana babo, biri mu byagaragajwe nk’imbogamizi zikibangamiye ireme ry’uburezi.
Minisitiri Twagirayezu avuga ko Leta ikomeje gushyira imbaraga mu gukemura ibibazo bikibangamiye ireme ry’uburezi, hagamijwe ko n’icyerekezo cy’Igihugu cya 2050 mu guteza imbere uburezi kigerwaho.
Yibutsa abayobozi b’ibigo by’amashuri, ko ari bo bafatwa nk’inkingi ya mwamba, mu kugaragaza uruhare rufatika mu gutegura bihamye abanyeshuri b’ubu, kuko ari bo bitezweho kuzaba batanga umusaruro muri icyo cyerekezo.
Yagize ati “Nagiraga ngo mbibutse ko amwe mu mahame icyo cyerekezo gishingiyeho, harimo ko buri wese afite uburenganzira bw’ibanze ku burezi, ari nabwo nkingi y’iterambere ry’Igihugu n’ishingiro ry’umuryango nyarwanda. Ubwo bukungu bw’Igihugu, bukaba bugomba gushingira ku bumenyi (knowledge based economy). Ibyo rero ntitwabigeraho mwe nk’abayobozi b’ibigo by’amashuri, mudafashe iya mbere ngo murangwe n’imiyoborere ihamye, ituma umunyeshuri arushaho gutanga umusaruro ufatika mu mitsindire ye”.
Yanijeje aba bayobozi ko ahakigaragara inzitizi zibangamiye ireme ry’uburezi, Leta ikomeje gushyira imbaraga mu kuzikemura binyuze mu kongera ingengo y’imari, ishorwa mu bikorwa biteza imbere uburezi.
Uyu mwiherero, ubaye no mu gihe abanyeshuri bitegura gutangira umwaka w’amashuri wa 2022-2023. Ukaba uzaba umwanya wo guhanahana ubunararibonye, hagati y’ibigo by’amashuri byitwara neza n’ibikiri hasi, mu rwego rwo kugira ngo bizamurane.
Nyuma y’umwaka hakazabaho kongera guhura, bisuzume banarebere hamwe ikigero cy’impinduka zizaba zabayeho, nk’uko byemejwe n’Umuyobozi w’Akarere ka Gakenke, Nizeyimana JMV.


text:
Yeguriwe Igishushanyo nogukora HIGH-END Imanza Zigenga.
Umufatanyabikorwa umwe kugirango ashyigikire ibyo ukeneye byose.Ihuze nitsinda ryacu uyumunsi reka tuganire kubibazo byawe bwite.
Gukemura Ibibazo Byumutwe wawe!“Gufata impano nk'igikorwa, ikoranabuhanga nk'ibanze, n'ubuziranenge nk'ubuzima”
Dongguan Crown Case Co, Limited yashinzwe mu 2008, yeguriwe R&D no gukora imanza za HIGH-END gakondo za EVA (Ethylene Vinyl Acetate). Gutwara ibisubizo: OEM / ODMSerivisi imwe!
Birenze 13imyakauburambe, twashyizeho ingufu zidatezuka kugirango twubake isoko ryiza-ryizewe kandi ryanyuzwe nabakiriya bacu.Kugeza ubu,Urubanzaifite ubuso bwa metero kare 5.300, ifite ibikoresho birenga 300, ibikoresho bitanu byo gupima, abakozi bagera kuri 200, kandi bifite umusaruro wa buri munsi ibice 20.000.


text:
Banze kurya intonorano za FPR,bahuga igihugu.
Hits: 49
Amakuru agera ku kinyamakuru inyangenews,avuga ko,umukozi w’Imana Esthe Murebwayire Marie,ubu ubarizwa mu gihugu cy’Ubuholland,ngo yanze kurya intonorano za fpr,bituma ahunga igihugu.Amakuru afite gihamya avuga ko,umuhanuzi-kazi tuvuze hejuru yakunze kugaragara cyane mubikorwa byo gukangurira abanyarwanda bo mu bwoko bw’Abahutu bari barahunze igihugu cy’uRwanda nyuma ya jenocide yakorewe abatutsi mu 1994.
Amakuru agera ku kinyamakuru inyangenews,avuga ko,umukozi w’Imana Esthe Murebwayire Marie,ubu ubarizwa mu gihugu cy’Ubuholland,ngo yanze kurya intonorano za fpr,bituma ahunga igihugu.Amakuru afite gihamya avuga ko,umuhanuzi-kazi tuvuze hejuru yakunze kugaragara cyane mubikorwa byo gukangurira abanyarwanda bo mu bwoko bw’Abahutu bari barahunze igihugu cy’uRwanda nyuma ya jenocide yakorewe abatutsi mu 1994.
Abanyarwanda bo mu boko bw’Abahutu bahungiye mu gihugu cy’abaturanyi cya Congo yitwaga Zaire icyo gihe,maze umuhanuzi-kazi Marie amaze kwakira agakiza nyuma ya jenocide,ahabwa umuhamagaro n’Uwiteka Imana yo mu ijuru,imutegeka kujya gucyura abahutu b’impunzi akaba ari nabwo bwoko akomokamo.
Yagiye mu mashyamba ya Zaire nk’uko amakuru dufite abivuga,maze impunzi zibasha kumva ubutumwa bwiza Imana yari yamuhaye maze s’ugutaha bakora iyo bwabaga,ariko si bose batashye,ahubwo hari nabandi banze gutaha bavuga ko,uyu muhanuzi-kazi yaba akoreshwa na FPR,ariko mu byukuri nta bwo byari byo,kuko yabwiraga abahutu ko, bagomba kwihana bakikuraho umuvumo wamaraso ya jenocide bakoreye abanyarwanda bene wabo bab’Abatutsi.
Marie yagiye agaragaza ibihamya uburyo leta ya mrnd yakoze amanama agera kuri 14 yo kwica abatutsi,izo nama zabereye ahitwa kumusozi wa Jari,ndetse Imana yanamubwiye ko,ubwoko bw’Abatutsi ar’ubwoko bwayo bwite,ubu butumwa abahutu benshi bwatumye bamwanga cyane kuburyo amakuru dukura mu murwa wa kigali avuga ko,n’umubyeyi we,witabye Imana muri 2009,abahutu banze kumufasha gushyingura umubyeyi we,harimo na murumuna we witwa Imeritha wari yarafunzwe na gacaca nyuma akaza gufungurwa akikoma mukuru we Esther ngo niwe wamufungisheje kubera jenocide yakorewe abatutsi.
Amakuru avuga yuko bamaze kwanga kumufasha gushyingura umubyeyi we waguye mubitaro by’umwami Faisari,ngo yahamagaye umuhanuzi Majeshi Leon wo mu bwoko bw’Abatutsi amusobanurira urugomo abahutu benewabo bamukoreye bakaba banze ko ahambisha umubyeyi we,ubwo ako kanya Leon yahise ahamagara umugabo witwa Mugabo Festo usengera muri Zion maze baraza bashaka isanduka nziza ikwiliye gushyingurwamo umubyeyi w’umukozi w’Imana ndetse banacukuza imva nziza yogushyunguramo umubyeyi we maze abahutu barahasebera!.
Ibi ntibivuze ko umuryango wa Marie cyangwa abana be batari bakoze iyo bwabaga ngo bakore icyo gikorwa,ariko amafaranga barayafashe bayaguramo isanduka wagirango bagiye gushyinguramo imbwa,ayandi bayashyira kumufuka,bacukuza imva iteye isesemi,barangije baramubwira bati ngaho zana babatutsi bawe wirwa uvugira ukabarata,batangajwe no kubona imihango yose ikorwa neza cyane kuburyo bamwe bahise bihisha bavuga ko ngo abatutsi bashobora kubashyira muri gereza.
Nyuma yurwo rupfu rw’umubyeyi we,yahamagawe na minisiteri y’ubutegetsi bw’igihugu igirango imuhe ikiraka cyo kujya gucyura abanyarwanda b’impunzi babahutu bari ubihugu bituranye n’uRwanda ndetse nibiri kure yarwo.Yitabaje umuhanuzi Leon bajya muriyo nama yamaze amasaha agera kuri (4) bashaka ko,bakwitwaza ubuhanuzi bwokwereka impunzi ko guhunga ar’umuvumo,bakirengagiza yuko nabo mbere yogufata igihugu babanje kuba impunzi.
Inama yarangiye basabye aba bakozi b’Imana bombi ko bazongera guhura bazanye draft igaragaraza amafaranga azacyenerwa kugirango babashe kurangiza icyo gikorwa,amakuru avuga ko bagiye umuhanuzi Leon afungura igitabo cy’ubuhanuzi bareba ibyo Imana yavuze basanga badakwiye gukora icyo gikorwa bari bamaze gusabwa na leta ya FPR.
Ahubwo basanze ko nibaramuka batinze mu makoni bazagwa muri icyo gihugu,ubwo Marie mu gihe yarakijijinganya,Leon yakuyemo ake karenge,nyuma y’iminsi mike Imana ibwira Marie iti ese urakora iki muri iki gihugu?Ubwo nawe yahise akuramo ake karenge,ubu akaba ari mu gihugu cy’Ubuholland aho arimo gukra imurimo w’Imana kuburyo budasanzwe nk’uko Imana yabimubwiye nubwo we,atarazi uko bizasohora cyangwa uko bizagenda.
Uyu mukozi w’Imana amaze guhishukirwa kuburyo budasanzwe uburyo inama yabereyeIbeinjing mu gihugu cy’Ubushinwa yo kuzamura abategarugori ngo bareshye nabagabo ko,icyo kintu atar’umugambi w’Imana,ahubwo ko,umudamu akwiye gusubira mu mwanya we Imana yamushyizemo,akuba umugabo,bityo akarushaho guhishukirwa no guhabwa imbaraga imbaraga z’umuzuko kugirango bazahure itorero rya Kristo Umwami Yesu.
Abanyarwanda nabanyamahanga mukomeze kumsengera kuko Imana igambiriye kumukoresha ibikomeye mu isi yabazima.Abagore benshi bamaze kwigira ibyigenge kuburyo nabitwa ko,bakijijwe babaye nkapagani,kubwamahirwe rero kuba tubonye umuntu Imana ishyize hejuru abagabo cyane dukwiye kumufata mu mugongo kuko Imana izamukoresha iby’ubutwari.
Abazungu benshi aganira nabo,batangazwa cyane nuburyo akoresha n’Imana kuburyo budasanzwe,kuburyo bamwe mubazungu babagabo bamuhishuriye icyatumye abagore babasha kugira agaciro kuruta abagabo ngo byatewe n’intambara zabaye mu bihugu byo mu Burayi iya mbere niya kabiri yisi yose kuburyo byahitanye abagabo benshi bityo hagasigara abagore gusa icyo gihe bigatuma biremera amategeko abaha agaciro kuruta abagabo.
Ibyo iyo babivuga ngo babivugana agahinda gakomeye,kuburyo batakaje ikizere yuko Imana yabagarurira agacira “Abagabo” bahoranye,ariko bakomeje kwiringira Imana yo mu ijuru kubera ijambo bahabwa nuwo munyarwanda –kazi Imana imaze kuzamura kurwego mpunzamahanga.


text:
Hirya no hino mu Gihugu babonye imvura mbere y’itariki yateganyijwe n’Ikigo gishinzwe Ubumenyi bw’Ikirere, Meteo Rwanda, kuko uretse mu bice bimwe by’Iburengerazuba n’Amajyaruguru byagombaga kuyibona kuva tariki 30 Kanama, ahandi bagombaga kugusha imvura ya mbere kuva tariki 09 na 19 Nzeri 2022.
Umuturage wo mu Murenge wa Rilima mu Karere ka Bugesera witwa Uwingeneye, avuga ko baraye babonye imvura nyinshi mu ijoro ryo ku wa 31 Kanama 2021, bamwe bakaba batangiye gutera ibihingwa birimo urutoki, ibigori n’imyumbati.
Uwingeneye avuga ko ubwo imvura iguye kare kandi ari nyinshi, hari igihe ishobora kuzacika kare batareza, bakaba ngo bagomba gufatirana irimo kugwa.
Uwingeneye agira ati "Ubu abenshi bamaze kurima, turimo turacukura ibinogo by’ibigori, iby’insina n’iby’imyumbati, turahinga tudashingiye ku bwoba bw’uko imvura izagenda, gusa tubikora vuba kugira ngo ninagenda Izuba ryinshi ritazatwangiriza."
Umukambwe w’imyaka 84 y’ubukure utuye mu Murenge wa Cyanika mu Karere ka Burera, Philippe Furere, avuga ko imvura yatangiye kugwa ari isanzweho mu bihe by’umuhindo nk’ibi, n’ubwo ngo itangirana ubukana mu ntango z’ukwezi kwa cyenda igera aho ikagenda igabanuka.
Furere avuga ko abahinzi bashobora gutangira guhinga imyaka bagahera cyane cyane ku bihingwa bitinda kwera, kugira ngo imvura itazabatenguha ikabura mbere y’igihe bateganyaga.
Furere ati "Nta kibazo iyi mvura ni ibisanzwe, ikibi ni uko yatangirana n’ukwezi kwa munani, ariko iyo itangiye mu kwa cyenda ni yo mvura y’Umuhindo nyine, barabiba bagahinga imyaka."
Ati "Iyi mvura iyo itangira kugwa izana inkubiri, bayitaga imvura y’impangukano, izana umurindi n’umuyaga wo gusenya ndetse n’urubura, iyo iguye ityo ishobora kugwa nka kabiri ikarangira, igakomeza kujya igwa ariko itanga imicyo nko mu kwezi kwa cumi."
Mu cyumweru gishize Ikigo Meteo Rwanda cyatangaje Iteganyagihe ry’iki gihe cy’Umuhindo, rigaragaza ko hazabaho imvura nke ugereranyije n’isanzwe igwa muri ibi bihe, bitewe n’uko inyanja ngari zitashyushye cyane ngo zitange ibicu bifite ubuhehere buhagije.
Minisiteri y’Ubuhinzi n’Ubworozi (MINAGRI) hamwe n’abafatanyabikorwa bayo, bavuga ko bagiye kwihutisha kugeza ku bahinzi amakuru n’ibyangombwa bakeneye byose, kugira ngo batazakererwa gutera imbuto imvura ikabacika.


text:
WASAC yijeje PAC gukemura ibibazo bikigaragara mu itangwa ry’amazi
Ikigo cy’Igihugu gishinzwe gukwirakwiza Amazi, Isuku n’Isukura (WASAC) kijeje Abadepite bagize komisiyo ishinzwe gukurikirana imikoreshereze y’imari n’umutungo by’Igihugu (PAC), ko kigiye gukemura ibibazo bikigaragara mu itangwa ry’amazi.
Ubuyobozi bwa WASAC bwabitangaje tariki 06 Nzeri 2022, ubwo bitabaga PAC muri gahunda yatangiye tariki 05 Nzeri 2022, yo kubaza ibigo bitandukanye bya Leta ku makosa yagiye agaragara mu mikoreshereze idahwitse y’imari n’umutungo bya Leta.
WASAC yasabwe gutanga ibisobanuro ku mishinga yagombaga gushyirwa mu bikorwa binyuze mu mushinga mugari wiswe “WASAC Rwanda Sustainable Water Supply and Sanitation Program (RSWSSP) watangiye mu mwaka wa 2017, ugamije gushyiraho ibikorwa remezo by’amazi, isuku n’isukura. Iyo mishinga yagombaga gutwara amafaranga y’u Rwanda arenga Miliyari 440.
Agaruka ku bijyanye n’uyu mushinga wagombaga kumara imyaka ine, Umugenzuzi Mukuru w’Imari ya Leta, Alexis Kamuhire, yavuze ko ubwo wakorerwaga igenzura hari hamaze gukoreshwa gusa 19% by’amafaranga yose yateganyirijwe umushinga, ku buryo arenga miliyari 360 yari ataratangwa ndetse n’imishinga yayo itarategurwa, ku buryo nta cyizere cy’uko yazakoreshwa yose.
Yagize ati “Ni umushinga wagombaga kudukemurira ibibazo by’amazi, ariko uyu munsi turacyafite ibibazo by’amazi, ndetse haracyari Abanyarwanda bakinywa amazi atemba, bakayanywa uko ameze, ni ikibazo gikomeye”.
Raporo y’umugenzuzi Mukuru w’imari ya Leta igaragaza ko mu nganda nshya 18 zitunganya amazi, umunani zikora ku kigero kiri hejuru ya 75%, mu gihe izindi 10 zikora ku kigero kiri hagati ya 38% na 72%, bingana n’impuzandengo ya 55.6%.
Bimwe mu byo Abadepite bagize komisiyo ya PAC bibanzeho, harimo kubaza impamvu izo nganda n’imiyoboro bidatanga amazi ahagije nk’uko bikwiye.
Umuyobozi Mukuru w’agateganyo wa WASAC Eng Gisele Umuhumuza, yijeje ko ibibazo byose byagaragajwe bigenda bikemuka, ku buryo harimo gushyirwa imbaraga mu kuvugurura no kongera inganda z’amazi, hamwe no gukomeza gucunga neza ingengo y’imari bagenerwa na Leta.
Ati “Uyu munsi hari undi mushinga munini wa Nzove-Ntora ugeze hafi kuri 75%, uzavana amazi mu Nzove, azadufasha kuba twagabanya isaranganya twari tugikora mu bice bya Remera no kugana aho Umujyi urimo kwagukira muri Gasabo-Bumbogo, na za Masizi.”
Akomeza agira ati “Uretse inganda turimo gukoraho, turimo kugenda dusazura ndetse tunongera imiyoboro, hari n’undi mushinga wa Karenge ndanawufatanya no gukomeza dukora uruganda kuko ni urugendo rurerure, dufite inganda zigeze kuri 29, muri zo hafi 70% ntabwo ari iza vuba cyane”.
Ni kenshi hirya no hino mu gihugu abaturage bagenda bagaragaza ikibazo cy’amazi meza, bakavuga ko kutagerwaho na yo bibagiraho ingaruka.
WASAC yemeye ko mu myaka ibiri ibikorwa byose by’umushinga wa RSWSSP bizaba birangiye, ku buryo bizagira uruhare mu gufasha abaturage kubona amazi meza.


text:
YESU KRISTO UKO YARI ARI EJO, N'UYU MUNSI NI KO ARI KANDI NI KO AZAHORA ITEKA RYOSE
IGICE CYO GUSOMA: ABAHEBURAYO 13:6-9
6 Ni cyo gituma tuvuga dushize ubwoba tuti “Uwiteka ni umutabazi wanjye, sinzatinya. Umuntu yabasha kuntwara iki?” 7 Mwibuke ababayoboraga kera, bakababwira ijambo ry'Imana. Muzirikane iherezo ry'ingeso zabo, mwigane kwizera kwabo. 8 Yesu Kristo uko yari ari ejo, n'uyu munsi ni ko ari kandi ni ko azahora iteka ryose. 9 Ntimukayobywe n'inyigisho z'uburyo bwinshi bw'inzaduka, kuko ibyiza ari uko umutima wakomezwa n'ubuntu bw'Imana, udakomezwa n'ibyokurya kuko abītaye kuri ibyo bitabagiriye umumaro.
Ndabasuhuje bene Data bakundwa. Ndashima Imana yongeye kunkoresha mu kubagezaho ijambo ryayo. Ubutumwa bw’uyu munsi bufite umutwe ugira uti: “YESU KRISTO UKO YARI ARI EJO, N'UYU MUNSI NI KO ARI KANDI NI KO AZAHORA ITEKA RYOSE”
Ubuzima bwo mu si burangwa n’impinduka za hato na hato. Ibintu byose birahinduka-bimwe birasaza, ibindi bigapfa, ibindi bigata agaciro. Za guverinoma zirahinduka-abayobozi bagasimburwa n’abandi. Imico n’imyitwarire y’abantu irahinduka (imyambarire, ururimi, imiririmbire; etc). Ibihe birahinduka, ndetse n’imibiri yacu ubwayo irahinduka-tugasaza. Abantu bahindagura imitekerereze n’amarangamutima-Uyu munsi umuntu akubwira ko agukunda, ejo akaba yaguharurutswe; etc. Byose birahinduka usibye Yesu wenyine! Uwo uko yari ari ejo, n'uyu munsi ni ko ari kandi ni ko azahora iteka ryose. (Abah 13:8) Yesu wacu ntahinduka-haba mu mvura y’umuvumbi cg kuzuba ry’igikatu, ntahiduka. Ntahindurwa n’ibihe cyangwa ibibazo by’ubuzima (ibyago, intambara; etc.) Yesu ni itangiriro akaba n’iherezo; ni Alufa na Omega; yahozeho kandi azahoraho. Abantu babaho, igihe cyagera bagapfa, ariko Yesu we ahoraho. Ubwami bwa Yesu ntibuzahanguka, ubutware bwe ni ubw’iteka ryose-aracyafite ubushobozi bwo gukiza indwara zose, bwo kugaburira abashonje, no gukora ibindi bitangaza. Yesu ntahinduka mu mico n’imitekerereze-urukundo n’ubutabera bye ntibihinduka.
Kuba Yesu adahinduka bikwiye gutuma turushaho kumwizera. Imiterere idahinduka y'Umukiza wacu Yesu-Kristo, iduha kwiringira ko Ijambo rye ari iryo kwizerwa-amasezerano ye ni ay'ukuri. Dufite Imana yo kwizerwa kuko ikomeza amasezerano. Ubwayo yarivugiye iti “Nuko none menya yuko Uwiteka Imana yawe ari yo Mana; ni Imana yo kwizerwa, ikomeza gusohoreza isezerano no kugirira ibambe abayikunda bakitondera amategeko yayo, ikageza ku buzukuruza babo b'ibihe igihumbi” (Gut 7:9) Imyaka irashira indi igataha, ariko Imana yo ihora ari Imana, uko yahoze niko n’ubu iri. Imana ntihinduka ngo yivuguruze (kuko abantu bayigiye mu matwi). Abantu barahinduka bakaba banaguhinduka (bagahindura ibyo bagusezeranyije), ariko Imana yo ntihinduka. Mu bihe bikomeye by’ingorane, impagarara, n’imivurungano, Imana ntidutererana.
Ni iby’agaciro kwishingikiriza kuri Yesu wacu; bitandukanye no kwiringira abantu. Umwana w’umuntu abaho igihe gito, ejo agatambuka. Reka rwose twishingikirize kuri Nyagasani Yesu-uko byagenda kose, ahoraho kandi aduhora hafi; ni indahemuka, kandi urukundo rwe ntirugajuka! Yesu ahora ku isonga, ubwamamare bwe buzahoraho. Yesu si umuvugabutumwa wagezweho ariko ushobora kuzibagirana mu minsi iri imbere-Si nka Teyuda na Yuda badutse biyita “abakomeye” ariko nyuma y’igihe gito bakaza guhinduka ubusa. Yatsinze igipimo cya Gamaliyeli wavuze ati “Muzibukire aba bantu mubarekure, kuko iyi nama n'ibyo bakora, nibiba bivuye ku bantu bizatsindwa, ariko nibiba bivuye ku Mana ntimuzabasha kubatsinda. Mwirinde mutazaboneka ko murwanya Imana. ” (Ibyak 5:38-39). Koko rero nk’uko Gamaliyeli yabivuze, Yesu ntiyigeze atsindwa kandi azahora atsinda! Afite gahunda ihamye kuva kera kose kandi yagiye ashyira mu bikorwa iyo gahunda mu budahemuka, ahora yubahiriza ijambo rye, kandi ahora ari uwo kwizerwa. Yesu Kristo ni umwe ejo, uyu munsi, n'iteka ryose. Yesu ntananizwa n’ubusaza-Ibyo yakoraga mu myaka irenga 2000 ishize, aracyabikora! Bitandukanye n’abantu, ntawe uzamuduteranyaho ngo bitume areka urukundo adufitiye. Ntazatwigurutsa ngo ni uko tutakiri mu cyiciro kimwe cy’ubudehe. N’aho inshuti zacu zaduharurukwa zose, Yesu we ntazaduhemukira.
Yesu ntiyahindutse, aracyari wa wundi. Ibitangaza bye biracyaherekeza ubutumwa bwiza buvugwa n’intumwa ze muri iki gihe. Iyi ni impano Yesu yadusigiye. Yaravuze ati “Ni ukuri ni ukuri ndababwira yuko unyizera imirimo nkora na we azayikora ndetse azakora n’iyiruta kuko njya kwa Data kandi icyo muzasaba cyose mu izina ryanjye nzagikorera kugirango Data yubahirizwe mu Mwana we. Nimugira icyo musaba mu izina ryanjye nzagikora.” (Yoh 14:12-14) Igihe Yesu yari ku isi yakoraga ibitangaza ari mu ishusho y’umuntu, ariko aho aviriye ku isi yohereje Umwuka Wera kugirango ature mu bazamukurikira bakemera ko abakoresha ibitangaza mu mpande zose z’isi.Yesu aracyakora ibitangaza mu buzima bwacu. Icyo dukeneye ni kimwe; ni ukwizera ko ari kumwe natwe kandi atigeze ahinduka!
Mwene Data muri Kristo Yesu, hari igihe duhura n’ibyago tugacika intege-tukumva nta murengezi dufite. Niba ari aho ugeze, menya neza ko umurengezi wawe ariho. (Yobu 19:25) Yesu arahari, aracyakora, kandi amakuba n’ibyago arabitegeka. Urupfu ntirwamuheranye nk’uko byagendekeye abatubanjirije (harimo abo tuzi n’abo tutamenye). Ubushobozi n’ububasha ni ibye; ni we ushobora kunesha amakuba n’ibyago byawe byose. Uyu munsi rero ufite amahirwe kuko ugiriwe ubuntu butangaje bwo kumva iri jambo. Kubw’ibyo ntubure kwiga ubushake bw’Imana kuri iki cyigisho.Yesu aragusaba ko wamugirira icyizere, ukemera ko ibyawe nabyo abishoboye. Ibuka ibyo yakoreye Lazaro, Barutimayo, n’abandi maze wemere ko ibyawe atari byo byamunanira-Ntutinye rero, Yesu ni umutabazi (Abah 13:6). Ibuka ibyo yakoreye abatubanjirije mu kwizera. (Abah 13:7) Muri abo bose, nta n'umwe wamwiringiye yigeze akoza isoni.
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 28/08/2022
Arch. SEHORANA Joseph
C/o EAR/Diocese Shyogwe
E-Mail: joseph@sehorana.com
Last edited: 27/08/2022
Add a comment